title: Elli Saurio

text: Syyslukukaudella 1930 Elli Saurio oli jälleen opettamassa Orimattilan kotitalousopistolla. Kotitalousväkeä innosti eduskunnassa 3. marraskuuta jätetty toivomusaloite (n:o 31/1930) kotitalouden taloustieteen ja puutarhatieteen opettajavirkojen perustamiseksi yliopistoon. Kevätlukukaudella 1931 Saurio opiskeli kansantaloustieteen erikoiskysymyksiä ja Baltian historiaa. Syksy 1931 kului sosiologian luentojen ja seminaariharjoitusten merkeissä ohjaajina professorit R. Karsten ja G. Landtman. Kirjoitusnäytteen filosofian maisterin tutkintoa varten Elli Saurio suoritti 19.12.1931 ja Elli Saurion tutkinto valmistui kevätlukukauden 1932 kuluessa. Julkinen päätös filosofiankandidaattitutkinnosta, jonka on suorittanut Elli Saurio, julistettiin 22.4.1932 Helsingin yliopiston filosofisen tiedekunnan historiallis-kielitieteellisessä osastossa, ja hänelle myönnettiin: kansantaloustieteessä arvosana laudatur (hyvät tiedot), käytännöllisessä filosofiassa laudatur (hyvät tiedot), taidehistoriassa arvosana approbatur ja Suomen historiassa arvosana approbatur. Saurion filosofian kandidaattitutkinnon arvosanaksi tuli approbatur 9/15 puoltoäänellä sekä niihin perustuvalla arvonimellä clarissimus.


title: Elli Saurio

text: Noin kuukauden kuluttua siitä, kun Elli Saurio oli valmistunut filosofian kandidaatiksi, hänet valittiin Suomalaisen Marttaliiton vuosikokouksessa Marttaliiton keskustoimikunnan jäseneksi. Joulukuun alussa 1933 Saurio siirtyi hoitamaan Suomalaisen Marttaliiton sihteerin tointa edellisen sihteerin, Maili Laitisen erottua. Maisteri Saurio toimi Marttaliiton vakinaisena sihteerinä 1.1.1934–1.4.1935. Suomalaisessa Marttaliitossa aloitettiin maisteri Saurion sihteerikauden aikana suomalaisten maalaisemäntien ajankäyttöä koskevan tilastotiedon keräys. Saurion vuonna 1947 valmistunut väitöskirja perustui juuri tähän Marttaliiton piirissä kerättyyn aineistoon.


title: Elli Saurio

text: Konsulenttivuosinaan Elli Saurio oli osoittanut suurta innostuneisuutta kodinhoidonneuvontaan ja oli pitänyt kilpailua hyvänä neuvontamuotona. Kilpailu oli kuitenkin vaativa työmuoto, mutta ulkomailta löytyi esikuvia seurattaviksi. Saurio kirjoitti Emäntälehdessä vuoden 1929 alussa julkaistussa artikkelissa, että Saksassa kotitalousharjoittelijat järjestivät työtehokilpailuja ja Tanskassa eräs kotitalousopisto laati taloissa ruokatalouslaskelmia. – Oli vain laadittava taulukkoja, joihin osanottajat voisivat merkitä esimerkiksi kuukauden kuluessa käytetyt ruoka-aineet ja ruokailupäivät ja tämän perusteella suorittaa laskelmat. Näin emäntä pääsi tietämään, kuinka paljon yksi ruokailupäivä maksoi, mikä oli ollut ruoan koostumus ja niin edelleen.


title: Elli Saurio

text: Työskennellessään Suomalaisessa Marttaliitossa Elli Saurio tarttui pelotta vaikeana pidettyyn kirjanpitoaiheeseen ja sai monet tavalliset suomalaisnaiset kiinnostumaan siitä. Saurio osoitti, että kirjanpidon avulla oli mahdollista saada taloudellista hyötyä. Ruokataloutta ja ajankäyttöäkin voitiin seurata kirjanpidon avulla mutta kotitaloudessa oli tärkeää seurata etenkin menojen kehitystä. Tulojen ja menojen summaukset osoittivat, että kotitalous oli suuri taloudellinen tekijä yhteiskunnassa. Saurio kertoi anekdootin entisestä kilpailutalon emännästä, joka parin kuukauden kirjanpidon jälkeen kauhistui niin kovasti karttuneiden summien suuruutta, että – lopetti kirjanpidon.


title: Elli Saurio

text: Kevättalvella 1934 Saurion toimiessa Suomalaisen Marttaliiton sihteerinä liiton äänenkannattajassa, Emäntälehdessä, julistettiin alkavaksi emäntien ajankäyttökilpailu. Ilmoitus ensimmäisestä ajankäyttökilpailusta oli otsikoitu "Miten käytän vuorokauden 24 tuntia?” Saurio oli yrittänyt herättää emännissä harrastusta kirjanpitoa kohtaan ja oli tullut aika ottaa uudet taidot käyttöön. Oli tarkoitus, että kilpailuun osallistuvat emännät pitäisivät omasta ajankäytöstään kirjaa. Ensimmäinen osakilpailu kesti vuoden ja kilpailussa luvattiin palkita ne, jotka säännöllisimmin ja totuudenmukaisimmin olivat tehneet merkinnät. Rahapalkintoja oli seitsemän kappaletta, suurin 1000 markkaa. Emäntälehden ilmoituksessa on yksi erityisen merkillepantava lause: "Kun nyt tähän koko kotitaloutemme kannalta tärkeään toimintaan on saatu erikoinen lahjoitus, järjestää Marttaliitto kilpailun, johon"...


title: Elli Saurio

text: Lahjoituksesta kertova lause on kiinnostava. Lahjoitus oli tiettyä tarkoitusta varten; se tuli käyttää vain ja ainoastaan perheenemäntien ajankäyttökilpailun järjestämiseksi. Tieto lahjoituksesta tuli julkisuuteen vasta sen jälkeen, kun Elli Saurio oli saanut valmiiksi filosofian kandidaattitutkintonsa – vaiheessa, jolloin hän mahdollisesti harkitsi jatkotutkimuksen aloittamista. Oliko tuntematon lahjoittaja maisteri Elli Saurio? Saurio saattoi tuolloin olla riittävän varakas toimimaan lahjoittajana. Hänellä oli palkkatuloja ja hän oli täysi-ikäiseksi tultuaan ensin vastaanottanut ja sitten myynyt perintöosansa vanhempiensa kuolinpesästä. Elli Saurion sisar Liisa o.s. Saurio ja Feeliks Tuisku oli vihitty 18.11.1925 ja ylioppilas Elli Saurio myi näille oman osuutensa (1/3) perintöön 19.11.1925 allekirjoitetulla kiinteistökaupan kauppakirjalla.


title: Elli Saurio

text: Emäntien ajankäyttökilpailussa oli kolme eri osakilpailua. Maisteri Elli Saurio kuului arvostelulautakuntaan. Palkinnot jaettiin Suomalaisen Marttaliiton määräaikaisessa edustajakokouksessa 24.3.1936 Helsingissä Tieteellisten Seurojen talossa. Saurio toimi kokouksen sihteerinä. Läsnä oli noin 101 valtuutettua edustajana ja noin 150 muuta marttaa. Kokouksessa puhui kolme suomalaisen kotitaloustieteellisen tutkimuksen pioneeria. Maanviljelystalouden professori Rurik Pihkala Helsingin yliopistosta puhui vaatetaloudesta. Filosofian tohtori Kaino Oksanen esitelmöi aiheesta ”Miten valtio tukee maatalous- ja kotitalousjärjestöjä?” ja toiminnanjohtaja Elli Saurio piti alustuksen kotitaloustieteellisestä tutkimuksesta. – Tohtori Oksanen teki ensimmäisen yliopistollista kotitalousopetusta koskeneen eduskunta-aloitteen, professori Pihkala oli keskeinen henkilö, kun laadittiin Helsingin yliopiston ensimmäistä virkaehdotusta kotitaloustieteitä varten ja maisteri Saurio nimitettiin viranhaltijaksi ensimmäiseen Suomeen perustettuun kotitalousprofessuuriin. Nämä kolme henkilöä edustivat kotitaloustieteellisen tutkimuksen yhteiskuntatieteisiin painottuvaa suuntaa.


title: Elli Saurio

text: – Maisteri Elli Saurio puhui Suomalaisen Marttaliiton edustajakokouksessa 24. maaliskuuta 1936 aiheesta ”Kotitaloustieteellinen tutkimus ja opetus kotitalousopetuksen ja -neuvonnan palveluksessa”. Puhuja pohti kotitaloustieteen ominaislaatua ja piti tärkeänä oikean lähtökohdan ja näkökulman määrittämistä. Saurio luonnehti kotitaloustieteen tieteeksi, joka tutkii ihmistä, ihmisen tarpeita ja niiden tyydyttämistä. Suomessa jo olemassa oleva 1000-henkinen kotitalousopettajien ja -neuvojien armeija olisi kaivannut kipeästi kotitaloustieteellisen tutkimuksen antamaa varmaa perustaa ja johtoa. Tulkitsijoita oli runsaasti mutta tulkittavaa niukalti.


title: Elli Saurio

text: On mahdollista, että ylioppilas Elli Saurio asetti jo yliopisto-opintonsa 1920-luvun lopulla toden teolla aloittaessaan tavoitteekseen tohtorin oppiarvon ja kotitalousprofessuurin. Tähän viittaavia seikkoja löytyy ja jos näin on, Saurio kykeni muovailemaan kohtaloaan aktiivisen ja määrätietoisen ihmisen tavoin. Hän suunnitteli suuria asioita ja toteutti suunnitelmiaan mutta Saurio oli vielä maisteri hakiessaan kodin taloustieteen kiinteää ylimääräisen professorin virkaa, kun se julistettiin avoimeksi kevättalvella 1946. Virantäytön ensimmäinen kierros jäi tuloksettomaksi.


title: Elli Saurio

text: Saurio väitteli huhtikuussa 1947 ja toisella hakukierroksella kodin taloustieteen kiinteää ylimääräisen professorin virkaa haki filosofian tohtori Elli Saurio. Väitöskirja "Perheenemännän ajankäyttö suhteessa talouden laatuun ja henkilörakenteeseen" perustui vuosina 1934–1936 kerätylle tilastomateriaalille. Kentältä kootun, emäntien ajankäyttöä koskevan lähdemateriaalin työstäminen alkoi luultavasti välittömästi mutta monet asiat hankaloittivat tutkimustyötä. Maisteri Elli Saurio oli ensisijaisesti Suomalaisen Marttaliiton toiminnanjohtaja ja tutkija vasta toissijaisesti. Sotavuodet 1939–1944 toivat järjestöihmisille uusia tehtäviä ja lisää vastuita. Tietyn viivästymisen aiheutti varmaan myös tutkimustyön ohjaajan vaihtuminen. Elli Saurion yksityisarkistosta löytyy maininta, että maisteri Saurio aloitti väitöstutkimuksen tekemisen professori K. T. Jutilan ohjauksessa mutta tämä luopui professuuristaan joulukuussa 1938 tultuaan nimitetyksi Suomen Pankin johtokunnan jäseneksi ja Saurion väitöstutkimus valmistui kansantaloustieteen professori Bruno Suvirannan ohjauksessa. Agraaripolitiikan professori Jutila oli siirtynyt virkavapaalle joulukuussa 1938 ja hänen virkansa hoitajaksi määrättiin maanviljelystalouden professori Rurik Pihkala.


title: Elli Saurio

text: Maisteri Elli Saurion väitöstutkimus edistyi samaa tahtia kuin Helsingin yliopiston maatalous-metsätieteellisen tiedekunnan omat erillisiä kotitalousprofessuureja koskevat suunnitelmat etenivät. Helsingin yliopisto aktivoitui kotitaloudellisten opetusvirkojen perustamisen asiassa syksyllä 1940. Professori Pihkala esitti syyskuussa 1940 harjoittelun erikoistamista agronomitutkinnon talouslinjalla kotitaloussuuntaa silmällä pitäen ja joulukuun puolivälissä 1940 hän teki esityksen väliaikaisen kotitalouslinjan perustamisesta agronomitutkintoon. Maatalous-metsätieteellinen tiedekunta asetti toimikunnan professori Rurik Pihkalan puheenjohdolla laatimaan ehdotusta väliaikaisen kotitalouslinjan perustamisesta agronomitutkinnon yhteyteen ja ensimmäinen kotitalousopetusta koskenut virkaehdotus, joka valmistui helmikuussa 1941 edellä mainitun toimikunnan työn tuloksena, oli mukana tiedekunnan tehdessä virka- ja määrärahaehdotuksia vuoden 1942 menoarvioon.


title: Elli Saurio

text: Ensimmäinen tieto maisteri Saurion hakemasta apurahasta väitöstutkimusta varten on välirauhan ajalta. Hän haki 11. marraskuuta 1941 opetusministeriöltä raha-arpajaisten voittovaroista apurahaa emännän ajankäyttöä koskevan tutkimuksen suorittamista varten. Marraskuun 25. päivänä 1941 Tieteellinen Keskuslautakunta antoi kuitenkin Saurion apuraha-anomuksesta opetusministeriölle torjuvan lausunnon sillä perusteella, ettei hakijalla ollut vielä riittävää pätevyyttä tieteellisen tutkimustyön alalla. Suomen Kulttuurirahasto myönsi keväällä 1944 Elli Sauriolle apurahan perheenäitien ajankäyttöä käsittelevään väitöskirjatyöhön mutta Sauriolla tuskin oli tuolloin tutkimustyölle aikaa. Kesäkuussa 1944 alkanut vihollisen suurhyökkäys Kannaksella oli yksi sota-ajan vaikeimpia vaiheita. Tilanteen sota- ja kotirintamalla rauhoituttua Saurio jäi Marttaliitosta virkavapaalle lokakuun 1944 alusta alkaen. Hän palkkasi tutkimusapulaisen ja tiivis työskentelyjakso tutkimuksen parissa alkoi. Tutkimuksen valmistumisella oli kiire, sillä asetus (99/1946) kodin taloustieteen kiinteän ylimääräisen professorin viran perustamisesta Helsingin yliopistoon oli annettu tammikuun viimeisenä päivänä 1946.


title: Elli Saurio

text: Väitöstutkimuksen esitarkastajina toimivat Helsingin yliopiston sosiologian vt. professori Heikki Waris ja vt. professori V. R. Lindberg. Filosofian maisteri Elli Saurio puolusti 23. huhtikuuta 1947 väitöskirjaansa ”Maalaisemännän ajankäyttö suhteessa talouden laatuun ja henkilörakenteeseen”. Virallinen vastaväittäjä oli professori Bruno Suviranta ja kustoksena toimi suomalais-ugrilaisen kansatieteen professori Albert Hämäläinen. Vastaväittäjän kahdeksansivuinen lausunto on allekirjoitettu 6.5.1947 ja julkinen päätös maisteri Elli Saurion filosofian lisensiaatintutkinnosta julistettiin Helsingin yliopiston filosofisen tiedekunnan historialliskielitieteellisessä osastossa 19.5.1947. Maisteri Saurio oli opiskellut filosofisen tiedekunnan historiallis-kielitieteellisessä osastossa ja osaston 25.1.1947 myöntämällä erikoisluvalla hän myös väitteli vanhassa tiedekunnassaan valtiotieteellisen tiedekunnan perustamisesta huolimatta. Filosofian lisensiaatti Saurion tiedot arvosteltiin siten, että hänelle myönnettiin kansantaloustieteessä arvosana cum laude approbatur ja sosiologiassa arvosana lubenter approbatur.


title: Elli Saurio

text: Nainen väittelijänä oli 1940-luvulla harvinaisuus ja naisten kotitaloustyö oli ainutlaatuisen harvinainen väitöskirjan aihe. Marttaliiton toiminnanjohtaja Elli Saurio oli lisäksi julkisuuden henkilö. Ei ihme, että lehdistö kiinnitti huomiota hänen tohtorinväitökseensä mutta kaiken kiinnostuksen kohdistuessa erikoiseen kotitalousaiheeseen, unohdettiin tosiasia, että Saurio väitös oli tehty kansantaloustieteeseen. Sivuutettiin vaiti ollen itse asiassa varsinainen uutisaihe: Elli Saurio oli ensimmäinen Suomessa taloustieteissä väitellyt nainen. Seuraava nainen, joka väitteli taloustieteissä, oli maanviljelystalouteen tehtyä tutkimustaan vuonna 1952 puolustanut maatalous- ja metsätieteiden kandidaatti Liisa Sauli. Kauppatieteiden lisensiaatti Meeri Saarsalmi väitteli vuonna 1967 ensimmäisenä naisena liiketaloustieteissä.


title: Elli Saurio

text: Filosofian tohtori Elli Saurion virkavapaakausi päättyi toukokuussa 1947 siten, että hän pyysi eron Marttaliiton palveluksesta. Uudet haasteet odottivat häntä. Elokuussa 1947 maatalous-metsätieteellisessä tiedekunnassa ryhdyttiin jälleen toimenpiteisiin kodin taloustieteen ylimääräisen professorin viran täyttämiseksi. Kun tohtori Elli Saurio haki kodin taloustieteen kiinteän ylimääräisen professorin virkaa toisella hakukierroksella, hän ilmoitti ansioluettelossaan seitsemän julkaisua. Näistä seitsemästä julkaisusta viisi oli valmistunut vuosien 1947–1948 aikana.


title: Elli Saurio

text: Kun kodin taloustieteen kiinteä ylimääräinen professorin virka julistettiin haettavaksi Helsingin yliopistossa helmikuussa 1946, virkaa haki kaksi henkilöä: maatalous- ja metsätieteiden tohtori Nils Westermarck ja filosofian maisteri Elli Saurio. Helsingin yliopiston filosofisen tiedekunnan historiallis-kielitieteellisessä osastossa annettiin 19.5.1947 julkinen päätös Elli Saurion suorittamasta filo-sofianlisensiaattitutkinnosta. Kului kymmenen päivää ja tohtori Westermarck peruutti hakemuksensa kodin taloustieteen ylimääräisen professorin virkaan. Tällöin tohtori Saurio katsoi parhaaksi tehdä samanlaisen ratkaisun. Kun kodin taloustieteen kiinteä ylimääräisen professorin virka julistettiin syksyllä 1947 hakuun uudemman kerran, sitä hakivat filosofian tohtorit Elli Saurio (25.10.) ja Katri Laine (29.10.).


title: Elli Saurio

text: Professori Bruno Suviranta ja maanviljelystalouden professorit Rurik Pihkala ja Nils Westermarck toimivat asiantuntijoina kodin taloustieteen professuuria täytettäessä. Maatalous-metsätieteellisessä tiedekunnassa käsiteltiin kodin taloustieteen kiinteän ylimääräisen professorin viran täyttämistä 10.11.1949, 17.11.1949 ja 1.12.1949. Lopputulos käsittelystä oli, että maatalous-metsätieteellinen tiedekunta selitti äänin 12–1 filosofian tohtori Elli Saurion päteväksi kodin taloustieteen kiinteään ylimääräisen professorin virkaan. Filosofian tohtori Katri Laineen tiedekunta selitti yksimielisesti epäpäteväksi sanottuun virkaan. Kokouksessa, joka pidettiin 8. joulukuuta 1949, tiedekunta yksimielisesti päätti ehdottaa tohtori Elli Saurion nimitettäväksi kodin taloustieteen kiinteään ylimääräi-sen professorin virkaan ja asian käsittely julistettiin 15.12.1949 päättyneeksi. Tasavallan presidentti J. K. Paasikiven allekirjoituksella varustettu nimityskirjan annettiin 27. tammikuuta 1950.


title: Elli Saurio

text: Professori Elli Saurio oli elämänsä aikana vastannut moniin haasteisiin ja kilpailutilanteista hän oli yleensä selviytynyt voittajaksi mutta voitto, vaikkapa kilpailtaessa toiminnanjohtajan tehtävästä Suomalaisessa Marttaliitossa, ei hänen kohdallaan merkinnyt työn ja taistelun vähenemistä. Kodin taloustieteen professorinviran saavuttaminenkaan ei merkinnyt tohtori Sauriolle pysyvää arvostetun viran suomaa elämänvirran tyventä, sillä oppituolin pysyvyyttä uhkasivat yliopiston sisällä vaikuttaneet voimat. Vaikeassa tilanteessa professori Saurio asettui koko tahdonvoimallaan puolustamaan oppiainettaan – ja samalla kodin taloustieteen opiskelijoita.


title: Elli Saurio

text: Professori Saurion sairastuminen syöpään todettiin kesällä 1960. Kodin taloustieteen opetus oli sinä kesänä alkanut Lappeenrannan kesäyliopistossa 27.6.1960 ja jatkui heinäkuun 1960 loppuun saakka. Professori Martti J. Mustakallio, joka oli Lappeenrannan kaupunginsairaalan lääkäri, kirjoitti 11.7.1960 Elli Sauriolle lähetteen röntgentutkimuksiin. Näyte oli otettu nilkassa olevasta kyhmystä. Patologian laboratorion edustaja suositteli lausunnossaan kyhmyn poistamista, sillä kysymyksessä oli ”maligni melanooma”.


title: Elli Saurio

text: Professori Elli Saurio anoi tammikuussa 1966 kahden kuukauden sairauslomaa ja loma hänelle myönnettiin. Muuta sairauslomaa hän ei anonut yliopistovirastaan, vaan hoiti virkatehtäviään syyskulukauden 1966 loppuun saakka tai miltei loppuun saakka, sillä hän lähti kotoaan sairaalaan 13.12.1966. Kodin taloustieteen opiskelijat kävivät noutamassa sairaalassa olevalta professori Sauriolta merkintöjä kurssisuorituksista. Professori jaksoi yhä pitää huolta oppilaistaan, vaikka oli ollut sairaalan tekemän potilaskirjauksen mukaan osastolle tullessaan erittäin huonokuntoinen. Professori Saurio kuoli vuoden 1966 joulunpyhien aikana Diakonissalaitoksen sairaalassa Helsingissä. Vain muutama päivä olisi vielä tarvittu ja hän olisi päässyt eläkkeelle vuoden 1966 lopussa. – Professori Saurion siunaustilaisuus oli 8. tammikuuta 1967 Helsingissä, Krematorion kappelissa.


title: Elli Saurio

text: Helsingin yliopisto: maatalous-metsätieteellisen tiedekunnan pöytäkirjat; Kansallisarkisto: Suomalaisen Marttaliiton vuosikertomukset ja Elli Saurion yksityisarkisto; Joensuun maakunta-arkisto: Pielisjärven tuomiokunta, Nurmeksen käräjäkunta, Holhousasiat 1926.


title: Elli Saurio

text:
Eteläpohjalaisia elämäkertoja III. 1994. Toimituskunta: Ilmari Laukkonen & mt., Etelä-Pohjanmaan Maakuntaliit-to, Etelä-Pohjanmaan Liitto, Pohjanmaan Liitto. Ykkösoffset Oy. Vaasa.
Suomen jääkärien elämäkerrasto. 1938. Puolustusministeriön sotahistoriallisen toimiston julkaisuja IV. WSOY.


title: Elli Saurio

text:
Jutila, K. T.: Kotitalouden edistystyöstä Cornell-Yliopistossa Yhdysvalloissa. Emäntälehti 12/1927, s. 325–328.
Saurio, Elli: Ankerhusin kotitalousopisto Tanskassa. Emäntälehti 3/1928, s. 80–83.
Saurio, Elli: Mitä uutta työmaallemme vuodeksi 1929. Emäntälehti 1/1929, s. 11–14.
Kansantaloudellinen aikakauskirja 2005:
Kervinen, Aila: Kansantaloustieteen piiristä kadonnut väitös. Tiedehenkilö Saurion tapaus. Kansantaloudellinen aikakauskirja 2/2005, s. 231–245. (Katsauksia ja keskustelua -palsta).


title: Pitkä tie kotiin (vuoden 1997 elokuva)

text: Pitkä tie kotiin () on vuonna 1997 ensi-iltansa saanut yhdysvaltalainen dokumenttielokuva, jonka on ohjannut Mark Jonathan Harris. Elokuva kertoo toisen maailmansodan jälkeisistä juutalaispakolaisista. Elokuvan pääosia esittävät Edward Asner, Sean Astin, Martin Landau, Miriam Margolyes, David Paymer, Helen Slater, Michael York ja Nina Siemaszko. Morgan Freeman toimii elokuvan kertojana. Elokuva voitti Parhaan dokumentin Oscar-palkinnon vuonna 1998.


title: Nikolai Ljaško

text: Nikolai Nikolajevitš Ljaško (, oikea sukunimi "Ljaštšenko", Ля́щенко; 19. marraskuuta 1884 Harkovan läänin Lebedin – 26. elokuuta 1953 Moskova) oli venäläinen neuvostokirjailija.


title: Nikolai Ljaško

text: Nikolai Ljaško syntyi sotilaan perheeseen. Hän työskenteli metallimiehenä Harkovan, Nikolajevin, Sevastopolin ja Donin Rostovin tehtailla ja osallistui työväenliikkeen toimintaan. Vuodesta 1903 lähtien hän kuului Venäjän sosiaalidemokraattisen työväenpuolueen menševikkiryhmään. Samana vuonna hänet karkotettiin Aunuksen ja vuonna 1908 Vologdan lääniin.


title: Nikolai Ljaško

text: Ljaškon ensimmäiset kertomukset ilmestyivät vuosina 1904–1905. Vuonna 1920 hänestä tuli yksi proletaarikirjailijoiden Kuznitsa-ryhmän johtajista. Hänet tunnetaan parhaiten pienoisromaanista "Domennaja petš" (”Masuuni”, 1925), joka jo ennen Fjodor Gladkovin ”Sementtiä” käsitteli teollisuuden jälleenrakentamista kansalaissodan jälkeen. Omaelämäkerrallinen romaani "Sladkaja katorga" (”Makea pakkotyö”, 1934; toinen osa 1936) kuvaa Venäjän työväen vallankumousliikkettä 1900-luvun alussa.


title: Vera Ketlinskaja

text: Vera Kazimirovna Ketlinskaja (, 11. toukokuuta 1906 Sevastopol – 23. huhtikuuta 1976 Leningrad) oli venäläinen neuvostokirjailija.


title: Vera Ketlinskaja

text: Vera Ketlinskaja syntyi upseerin perheeseen. Vuodesta 1920 lähtien hän toimi Komsomolissa ja liittyi NKP:hen vuonna 1927. Ketlinskajan ensimmäinen teos ilmestyi vuonna 1928. Hänen varhaistuotantonsa kertoo lähinnä Komsomolin ja työläisnuorison elämästä. Romaani "Mužestvo" (”Rohkeus”, 1938) kuvaa Komsomolskin kaupungin rakentajia.


title: Vera Ketlinskaja

text: Toisen maailmansodan aikana Ketlinskaja asui piiritetyssä Leningradissa. Hänen romaaninsa "V osade" (”Piirityksessä”, 1947) sai Stalin-palkinnon vuonna 1948. Romaani "Inatše žit ne stoit" (”Toisin ei kannata elää”, 1960) pyrki kuvaamaan avoimesti Stalinin vainojen aikaa. Vuonna 1972 ilmestyi muistelmateos "Vetšer, okna, ljudi" (”Ilta, ikkunat, ihmiset”). Kirjailijantyönsä ohella Ketlinskaja toimi myös journalistina ja kirjallisuuskriitikkona.


title: Augustus Prew

text: Augustus Art Prew (s. 17. syyskuuta 1987) on englantilainen näyttelijä.


title: Augustus Prew

text: Prew syntyi Hammersmithissä, Lontoossa. Hän on sisustussuunnittelija Wendy Dagworthyn ja Jonathan Prew’n poika.


title: Augustus Prew

text: Prew’n debyytti oli televisiosarjassa "24Seven", jossa hän esitti poikaa nimeltä Drew Jessup. Sarjan jälkeen hän sai roolin elokuvasta "Poika" (2002), jossa hän esitti poikaa nimeltä Ali. Vastikään hän on esiintynyt "Borgiat, maan ja taivaan valtiaat" -televisiosarjassa esittäen prinssi Alfonsoa.


title: Vera Inber

text: Vera Mihailovna Inber (, 10. heinäkuuta 1890 Odessa – 11. marraskuuta 1972 Leningrad) oli venäläinen neuvostokirjailija ja runoilija.


title: Vera Inber

text: Vera Inber syntyi kirjankustantajan perheeseen. Hän opiskeli Odessan naisten korkeakoulussa ja asui jonkin aikaa Pariisissa, jossa hän julkaisi ensimmäisen runokokoelmansa "Petšalnoje vino" (”Surullista viiniä”, 1914). Venäjän kansalaissodan aikana Inber oli Odessassa, josta hän vuonna 1922 muutti Moskovaan. Hän liittyi konstruktivisteina tunnettuun kirjailijaryhmään ja työskenteli journalistina. Toisen maailmansodan aikana Inber asui piiritetyssä Leningradissa. Vuonna 1943 hän liittyi NKP:n jäseneksi.


title: Vera Inber

text: Inberin runous on taiteellisesti vähäarvoista. Hänet tunnetaan parhaiten Leningradin piirityksestä kertovasta runoelmasta "Pulkovski meridian" (”Pulkovon meridiaani”, 1943) ja esseekokoelmasta ”Melkein kolme vuotta: Leningradin päiväkirja” ("Potšti tri goda. Leningradski dnevnik", 1946), jotka saivat Stalin-palkinnon vuonna 1946. Omaelämäkerrallinen romaani ”Paikka auringossa” ("Mesto pod solntsem", 1928) kuvaa 1920-luvun sivistyneistöä.


title: Hongisto

text: Hongisto on suomenkielinen nimi, joka esiintyy sekä paikannimenä että sukunimenä.Tunnettuja Hongisto-nimisiä henkilöitä ovat:


title: Katajisto

text: Katajisto on suomenkielinen nimi, joka esiintyy sukunimenä ja paikannimissä.


title: Pihlajisto (täsmennyssivu)

text: Pihlajisto voi tarkoittaa seuraavia:


title: Veniamin Kaverin

text: Veniamin Aleksandrovitš Kaverin (, oikea sukunimi "Zilber", Зи́льбер; 19. huhtikuuta 1902 Pihkova – 2. toukokuuta 1989 Moskova) oli venäläinen neuvostokirjailija.


title: Veniamin Kaverin

text: Veniamin Kaverin syntyi sotilasmuusikon perheeseen. Hän opiskeli Pihkovan kymnaasissa, suoritti keskikoulun loppuun Moskovassa ja pääsi vuonna 1919 Moskovan yliopiston historiallis-kielitieteelliseen tiedekuntaan. Vuonna 1920 Kaverin muutti Pietariin, jossa hän jatkoi opintojaan Pietarin yliopiston filosofisessa tiedekunnassa sekä Itämaisten kielten instituutin arabian kielen osastossa.


title: Veniamin Kaverin

text: Kaverinin kertomus "Odinnadtsataja aksioma" (”Yhdestoista aksiooma”, 1920) herätti Maksim Gorkin huomion. Suuri merkitys kirjailijan kehitykselle oli vuonna 1921 syntyneellä Serapion-veljien kirjallisuusryhmällä, jossa hän tutustui Lev Luntsiin. Kaverinin ensimmäinen julkaisu "Hronika goroda Leiptsig" (”Leipzigin kaupungin kronikka”) ilmestyi Serapionin veljeksien almanakassa vuonna 1922. Samana vuonna hän meni naimisiin ystävänsä Juri Tynjanovin sisaren kanssa.


title: Veniamin Kaverin

text: Kirjailijan ensimmäinen novellikokoelma "Mastera i podmasterja" (”Mestareita ja heidän apulaisiaan”) ilmestyi vuonna 1923. Alkuvaiheen muotokokeiluja seurasi tyyliltään perinteisempi rikoskertomus "Konets hazy" (”Koplan loppu”, 1925). 1920-luvulla Kaverin harjoitti myös jatko-opintoja ja julkaisi vuonna 1929 väitöskirjan Osip Senkovskin elämästä. Filologian opintoihin liittyy hänen ensimmäinen romaaninsa, 1920-luvun kirjallisuuselämää kuvaava "Skandalist, ili Vetšera na Vasiljevskom ostrove" (”Skandalisti eli Iltoja Vasilinsaarella”, 1928). Ajan kulttuurielämä on taustana myös pienoisromaanissa "Tšernovik tšeloveka" (”Ihmisen luonnos”, 1929) sekä romaaneissa "Hudožnik neizvesten" (”Tuntematon taiteilija”, 1931) ja ”Toive täyttyy” ("Ispolnenije želani", 1936). Kaverinin tunnetuin teos on seikkailuromaani ”Kaksi kapteenia” ("Dva kapitana", 1936–1944), joka sai Stalin-palkinnon vuonna 1946.


title: Veniamin Kaverin

text: Stalinin kuoltua Kaverin tuli tunnetuksi Neuvostoliiton kulttuurielämän vapauttamista vaatineena liberaalina. Hän oli yksi "Literaturnaja Moskva" -almanakan (1956) perustajista, teki tunnetuksi Serapionin veljeksien perintöä sekä puolusti Aleksandr Solženitsynia ja muita vainottuja kirjailijoita.


title: Veniamin Kaverin

text: Kaverinin romaanit "Otkrytaja kniga" (”Avoin kirja”, 1946–1954, lopullinen versio 1980) ja "Dvoinoi portret" (”Kaksoismuotokuva”, 1963–1964) liittyvät neuvostoajan tiedemaailman dramaattisiin kohtaloihin. Neuvostoliiton kulttuurielämää kuvaa romaani "Pered zerkalom" (”Peilin ääressä”, 1972) sekä lukuisat muistelmateokset. Sotavuosista kertovat romaanit "Nauka rasstavanija" (”Eroamisen taito”, 1982) ja "Nad potajennoi strokoi" (”Salatun rivin äärellä”, 1988). 1970–1980-luvuilla Kaverin kirjoitti myös lasten- ja nuortenkirjoja.


title: Sputnikin muistomerkki

text: Sputnikin muistomerkki on maailman ensimmäisen satelliitin Sputnik 1:n kunniaksi pystytetty muistomerkki, joka sijaitsee Koroljovinin kaupungissa Moskovan alueella Venäjällä. Muistomerkin suunnitteli ja valmisti venäläinen kuvanveistäjä Salavat Scherbakov. Muistomerkki on valmistettu ruostumattomasta teräksestä. Veistos esittää Sputnik-satelliittia kiertämässä maapalloa.


title: Krimin taistelu

text: Krimin taistelu (tunnetaan myös nimellä Krimin offensiivi) oli Saksan ja Neuvostoliiton välinen taistelu Krimin alueesta toisessa maailmansodassa vuonna 1944. Saksa oli aiemmin onnistunut valloittamaan alueen itselleen 4. heinäkuuta 1942. Taistelu alkoi 8. huhtikuuta 1944 ja päättyi Neuvostoliiton voittoon 12. toukokuuta. Tätä ennen puna-armeija oli onnistunut valtaamaan Sevastopolin kaupungin 9. toukokuuta mennessä. Taistelun seurauksena saksalaiset ja romanialaiset joukot joutuivat vetäytymään. Saksa menetti taistelussa noin 97 000 sotilasta.


title: Kuusisto (täsmennyssivu)

text: Kuusisto on suomenkielinen nimi, joka esiintyy paikannimenä ja sukunimenä. Yleisnimenä se tarkoittaa kuusistoa eli kuusimetsää.


title: Lehmusto

text: Lehmusto on suomenkielinen sukunimi. Tunnettuja nimenkantajia ovat:


title: Kosmoksen yksinäiset

text: Kosmoksen yksinäiset. Tiede maailmankaikkeuden salaisuutta etsimässä() on vuonna 1991 ilmestynyt tiedetoimittaja Dennis Overbyen kirja kosmologian kehityksestä. Kirja rakentuu kirjoitushetkensä merkittävien tutkijoiden, kuten Alan Guthin ja Stephen Hawkingin elämän ja elämäntyön ympärille ja muodostaa tarinan alan merkittävien löytöjen tekemisestä.


title: Kosmoksen yksinäiset

text: Markus Hotakainen kirjoitti "Tähdet ja avaruus" -lehdessä, että lukiessa tuntuu välillä kuin Overbye hieman kehuskelisi kuuluisten tutkijoiden tuntemisellaan, mutta sitten asia nousee taas kirjassa keskeisimmäksi. Hotakainen löytää teoksesta muutaman virheen. Esimerkiksi Cambridgen kolmannen radiolähdeluettelon 3C:n kohteiden numerointi ei viittaa tähtitieteellisiin koordinaatteihin vaan kohteen järjestysnumeroon mainitussa luettelossa. Kirjan suomennos on arvostelijan mukaan varsin sujuva.


title: Jonas Sjöstedt

text: Tor Jonas Sjöstedt, (s. 25. joulukuuta 1964 Göteborg Göteborg) on ruotsalainen poliitikko ja kirjailija. Hän on toiminut vasemmistopuolueen puheenjohtajana vuodesta 2012 lähtien. Sjöstedt on työskennellyt pitkään myös Volvon autotehtaalla Uumajassa.


title: Jonas Sjöstedt

text: Göteborgissa syntynyt Sjöstedt varttui isänsä ammatin vuoksi eri puolilla Ruotsia, muun muassa Sundsvallissa ja Västeråsissa. Hän oli Europarlamentin jäsen 1995–2006. Vuoden 2010 vaaleissa Sjöstedt palasi valtiopäiväedustajaksi valtiopäiville. Vuonna 2006 Sjöstedt muutti New Yorkiin, jossa hänen vaimonsa Ann Måwe oli diplomaattina Ruotsin pysyvässä edustustossa Yhdistyneissä kansankunnissa.


title: Jonas Sjöstedt

text: Yhdysvalloissa asuessaan Sjöstedt oli mukana Yhdysvaltain sosialistisen puolueen toiminnassa ja julkaisi kaunokirjallisen esikoisteoksensa. Yhteensä hän on kirjoittanut kahdeksan teosta, joista kolme on Europarlamenttiin sijoittuvia rikosromaaneja. Tammikuussa 2012 Sjöstedt valittiin vasemmistopuolueen puheenjohtajaksi.


title: Central Christian Church (Austin)

text: Central Christian Church on National Register of Historic Places -rekisteriin merkitty kirkkorakennus Austinissa Texasissa, joka valmistui vuonna 1929. Seurakunta perustettiin vuonna 1847 ja kirkon tontti ostettiin vuonna 1924.


title: Kälviän Tarmo

text: Kälviän Tarmo on vuonna 1909 perustettu kokkolalainen (ent. kälviäläinen) urheiluseura. Kälviän Tarmo on tunnettu erityisesti pyöräilystä, mutta seuran lajeihin ovat kuuluneet myös muun muassa paini, hiihto, yleisurheilu, salibandy ja jalkapallo.


title: Narvan taistelu (1944)

text: Narvan taistelu oli Saksan ja Neuvostoliiton välinen taistelu Narvan kaupungista Virossa toisessa maailmansodassa vuonna 1944. Saksa oli aiemmin vallannut Baltian maat itselleen vuonna 1941 operaatio Barbarossan aikana. Taistelu alkoi 2. helmikuuta 1944 ja päättyi Saksan torjuntavoittoon 10. elokuuta 1944. Itse kaupungin puna-armeija sai vallattua 26. heinäkuuta 1944. Saksalaiset vetäytyivät kaupungista Sinimägein kukkuloille ja onnistuivat torjumaan puna-armeijan hyökkäyksen Tannenbergin Linjan taistelussa. Myöhemmin seuranneissa Riian ja Tallinnan offensiiveissä Neuvostoliitto sai vallattua Viron itselleen 26. syyskuuta 1944 mennessä. Riika saatiin vallattua 24. lokakuuta 1944 mennessä ja Liettua Memelin taistelussa 28. tammikuuta 1945 mennessä. Loput Baltian maista ja siellä olevista saksalaisjoukoista antautuivat lopullisesti 8.–10. toukokuuta 1945 Neuvostoliiton valloitettua Berliinin ja Saksan antauduttua.


title: Unohdetut (televisiosarja)

text: Unohdetut () on yhdysvaltalainen television rikossarja, jota lähetettiin vuosina 2009–2010 ABC-televisiokanavalla 17 jaksoa. Sarja kertoo vapaaehtoisten amatöörietsivien ryhmästä (The Forgotten Network), jonka tavoitteena on tunnistaa tuntemattomia rikoksen uhreja ja saattaa vastuulliset oikeuden eteen. Kullakin ryhmän jäsenellä on omat syynsä osallistua ryhmän toimintaan. Jakson kertojana toimii rikoksen uhri.


title: Unohdetut (televisiosarja)

text: Sarjan tuottajina ovat Jerry Bruckheimer ja Jonathan Littman. Jaksot sijoittuvat Chicagoon ja Los Angelesiin.


title: Unohdetut (televisiosarja)

text: Suomessa MTV3-kanava aloitti sarjan lähetykset 6. tammikuuta 2012.


title: X Factor USA (1. tuotantokausi)

text: X Factor USA:n ensimmäinen tuotantokausi esitettiin Yhdysvalloissa FOX-kanavalla 21. syyskuuta – 22. joulukuuta 2011. Ohjelman tuomareina toimivat Simon Cowell, Paula Abdul, L.A. Reid, Nicole Scherzinger ja Cheryl Cole (vain kaksi ensimmäistä jaksoa). Ohjelman koelaulut järjestettiin kesällä 2011.


title: X Factor USA (1. tuotantokausi)

text: Kilpailun voittajaksi selviytyi 19-vuotias Melanie Amaro. Hän sai palkinnoksi viiden miljoonan Yhdysvaltain dollarin arvoisen levytyssopimuksen Epic Recordsin kanssa. Amaron mentorina kilpailussa toimi Simon Cowell.


title: X Factor USA (1. tuotantokausi)

text: Kilpailu alkoi koelauluilla, jotka järjestettiin Los Angelesissa, Miamissa, Newarkissa, Seattlessa, Chicagossa ja Dallasissa. Koelauluissa tuomaristo päätti jatkoonpääsijät, jotka etenivät kisan seuraavaan vaiheeseen. Koelauluissa oli mukana myös yleisö. Alla olevassa listassa ovat koelaulut, joissa ei ole tuomareita. Koelaulut, jossa ovat tuomarit, järjestettiin touko-kesäkuussa 2011.


title: X Factor USA (1. tuotantokausi)

text: Kolmipäiväinen Bootcamp oli kilpailun toinen vaihe. Tässä vaiheessa kilpailijoita oli mukana 162. Bootcampissa kilpailijat lauloivat ryhmissä tai yksitellen. Tuomaristo päätti edelleen jatkoonpääsijät. Bootcamp esitettiin televisiossa kahdessa osassa, ensimmäinen osa 5. lokakuuta ja toinen 6. lokakuuta. 32 kilpailijaa eteni jatkoon, kahdeksan jokaisesta kategoriasta.


title: X Factor USA (1. tuotantokausi)

text: Bootcampistä jatkoon päässeet lauloivat tuomareiden kodeissa. Jokaisella tuomarilla oli mukanaan tunnettu laulaja. Jaksot esitettiin Yhdysvalloissa 13., 16. ja 18. lokakuuta. Jokainen tuomari valitsi finaaliin neljä laulajaa, paitsi Simon Cowell, joka sai valita viidennen. Cowell tiputti alun perin jatkosta Melanie Amaron, mutta hän kävi pyytämässä häntä takaisin kilpailuun.


title: X Factor USA (1. tuotantokausi)

text:
– Voittaja
      – Toiseksi sijoittunut
      – Kolmanneksi sijoittunut
Kilpailun viimeinen vaihe oli live-esitykset. Livelähetyksia tuli yhteensä yhdeksän jaksoa. Joka jaksossa tippui yksi tai useampi kilpailija. Finaaliin selvisivät Chris Rene, Josh Krajcik sekä Melanie Amaro, joka voitti kilpailun.


title: Äimäruoho

text: Äimäruoho ("Subularia aquatica") on pienikokoinen järvien ja murtovesien vesikasvi.


title: Äimäruoho

text: Yksivuotinen äimäruoho on valkojuurinen, rönsytön vanakasvi, joka kasvaa vain 2–8 senttimetriä korkeaksi. Sen lehtiruusukkeessa on useita liereitä, äimämäisiä ja suippokärkisiä lehtiä. Vanat ovat harvakukkaisia. Kukat ovat pieniä, valkoteriöisiä tai teriöttömiä. Sekä verho- että terälehtiä on neljä kappaletta. Upoksissa kasvavien äimäruohojen kukat ovat aukeamattomia. Suomessa äimäruoho kukkii heinä-elokuussa. Kukinnan jälkeen kehittyvät lidut ovat 2–4 millimetriä pitkiä, pitkulaisen soikeita, pulleita ja aukeavia.


title: Äimäruoho

text: Äimäruohoa tavataan pohjoisella pallonpuoliskolla, mutta sen levinneisyysalue on hajanainen. Euroopassa lajin ydinaluetta ovat Skotlanti, Norja, Ruotsi, Suomi ja Luoteis-Venäjä. Muualla Euroopassa lajia kasvaa paikoitellen Islannissa, Irlannissa, Walesissa ja Tanskassa, sekä Saksasta itään läpi Itä-Euroopan Länsi- ja Pohjois-Venäjälle. Aasiassa lajia tavataan paikoitellen Etelä-Siperiassa sekä Kamtšatkan niemimaalla, josta levinneisyysalue jatkuu Pohjois-Amerikan puolelle Länsi-Alaskaan. Pohjois-Amerikassa äimäruohon levinneisyysalue seuraa toisaalta Kalliovuoria Alaskasta aina Kaliforniaan saakka, toisaalta sitä tavataan Pohjois- ja Koillis-Kanadassa. Lajia kasvaa myös Länsi-Grönlannissa.


title: Äimäruoho

text: Suomessa äimäruohoa tavataan paikoitellen koko maassa Ahvenanmaata lukuun ottamatta.


title: Äimäruoho

text: Äimäruohoa tavataan etupäässä makeassa vedessä, mikä selittääkin lajin levinneisyyden painopistettä esimerkiksi Euroopassa. Se viihtyy suojaisilla järvien rannoilla savi-, hiesu- ja liejupohjilla. Tavallisesti se kasvaa matalassa rantavedessä tai vähän vesirajan yläpuolella. Murtovedessä kasvaessaan äimäruohoa esiintyy etupäässä jokisuissa.


title: Kansallisteatteri (Budapest)

text: Kansallisteatteri () on Budapestin suurin ja koko Unkarin merkittävin teatteri. Se perustettiin alkujaan 1840. Teatteri on sijoinnut historiansa aikana useissa rakennuksissa, ja nykyinen rakennus avattiin vuonna 2002.


title: Kansallisteatteri (Budapest)

text: Vuonna 1825 perustettu Unkarin tiedeakatemia pyrki saamaan juuri säädetyn unkarin kirjakielen yleisempään tietoisuuteen muun muassa kannustamalla pysyvän unkarilaisen teatterin rakentamiseen. Pestin teatteri muutti 1837 uuteen lahjoitusvaroihin rakennettuun rakennukseen. Siitä tuli Kansallisteatteri 1840, ja sen ensimmäiseksi johtajaksi tuli kriitikko József Bajza. Häntä seurasi Endre Bartay 1843. Kansallisteatterin neljän ensimmäisen vuosikymmenen merkittävin näytelmäkirjailija oli Ede Szigligeti, sillä kolmasosa teatterin esityksistä oli Szigligetiltä. Hän oli myös teatterin johtajana 1873–1878.


title: Kansallisteatteri (Budapest)

text: Kansallisteatteri muutti 1908 vanhtunteesta rakennuksesta tyhillä olleeseen Kansan teatterin rakennukseen Blaha Lujzan aukiolle. Siellä kansallisteatteri majoittui vuoteen 1964, jolloin se joutui jättämään rakennuksen, joka oli edellisenä vuonna saanut purkutuomion hallitukselta. Se purettiinkin seuraavana vuonna metron tieltä, ja purkua on sanottu jopa osana kommunistihallinnon yritystä heikentää Unkarin kansallista yhtenäisyyttä. Tämän jälkeen kansallisteatteri sijaitsi useissa rakennuksissa Pestin laitamilla.


title: Kansallisteatteri (Budapest)

text: Teatterin uudesta kodista keskuteltiin useita vuosikymmeniä, kunnes 1997 kaupungin keskusta-vasemmistolainen hallitus aloitti rakennustyöt Elisabetin aukiolle. Fidesz-johtoinen valtion hallinto veti kuitenkin seuraavana vuonna projektin jäihin liian suurten kustannusten takia. Tämän jälkeen alkoi uusi keskustelu teatterin paikasta. Samaan aikaan Elisabetin aukion työmaa oli koskemattomana kolmisen vuotta, ja paikalliset kutsuivat sitä nimellä ”Nemzeti lyuk” (). Kaupunki alkoi rakentaa 2001 paikalle kokouskeskusta. Teatteri päätettiin lopulta sijoittaa Pestin keskustan eteläpuolelle, Tonavan rantaan. Mária Siklósin suunnittelema rakennus valmistui 2002.


title: Kansallisteatteri (Budapest)

text: Teatterirakennus voidaan jakaa kolmeen osaan. Keskellä on lähes ympyränmuotoinen pääsali ja pienempi teatteri. Tätä osaa ympäröi yleisötilat, ja pääsalia reunustaa U:n muotoiset tekniset tilat. Koko teatterirakennuksen pinta-ala, kun myös ulkoilmateatteri otetaan huomioon, on 20 844 neliömetriä.


title: Kansallisteatteri (Budapest)

text: Päänäyttämön yleisökapasiteetti on 619, ja yleisö pääsee sinne kolmesta eri kerroksesta. Toisessa kerroksessa on lisäksi aitiot, joihin kuuluu myös kolme kuninkaallista aitiota. Päälava on 24*17,9 metriä pinta-alaltaan ja 28 metriä korkea. Siinä on 72 nostettavaa ja laskettavaa kohtaa. Pienempään teatteriin, joka sijaitsee pääsalin ja eteisaulun alapuolella, mahtuu 120–180 katsojaa.


title: Mike Sillinger

text: Mike Sillinger on kanadalainen pelaajauransa lopettanut jääkiekkoilija, joka toimii nykyään Edmonton Oilersin pelaajatarkkailijana. Sillinger pelasi urallaan 17 kautta NHL:ssa. Hän edusti NHL:ssä 12 eri joukkuetta, ja oli osana pelaajasiirtoa yhdeksän kertaa. Molemmat ovat NHL:n ennätyksiä (jakaa pelaajasiirtoennätyksen Brent Ashtonin kanssa).


title: Mike Sillinger

text: Detroit Red Wings varasi Sillingerin WHL:sta vuonna koko tilaisuuden yhdentenätoista, jossa hän myös aloitti NHL-uransa. Hän pelasi myöhemmin joukkueissa Mighty Ducks of Anaheim, Vancouver Canucks, Philadelphia Flyers, Tampa Bay Lightning, Florida Panthers, Ottawa Senators, Columbus Blue Jackets, Phoenix Coyotes, St. Louis Blues, Nashville Predators ja New York Islanders. Näistä 12 joukkueesta Sillinger pelasi täysiä kausia vain Detroitissa, Vancouverissa, Columbuksessa ja New Yorkissa. Muihin joukkueisiin hän joko siirtyi kesken kauden, tai hänet kaupattiin niistä pois. Red Wings -aikoinaan hän voitti vuonna 1992 sekä Calder Cupin, että koko liigan maalipörssin Adirondack Red Wingsin joukkueessa ollessaan vielä tulokas AHL:ssa.


title: Mike Sillinger

text: Sillinger on edustanut Kanadan maajoukkuetta kahteen otteeseen, voittaen kultaa vuoden 1991 nuorten MM-kisoissa, sekä toimien joukkueen kapteenina vuoden 2000 MM-kisoissa.


title: Mike Sillinger

text: Eläkkeelle jäämisensä jälkeen Sillinger nimettiin Edmonton Oilersin pelaajatarkkailijaksi.


title: Koripallon miesten SM-sarjakausi 1974–1975

text: Kausi 1974–1975 oli 35. kausi, jolloin pelattiin koripallon miesten Suomen mestaruudesta. Mestaruuden voitti Turun NMKY.


text: Mestaruussarjaan nousivat Hyvinkään Tahko ja Äänekosken Huima.


title: Pyörösätkin

text: Pyörösätkin ("Ranunculus circinatus") on järvien ja murtovesien valkokukkainen leinikkikasvi.


title: Pyörösätkin

text: Monivuotinen pyörösätkin kasvaa 30–80 cm pitkäksi. Sen varsi on ohut, vihreä ja nivelvälit ovat lehtiä pitempiä. Kaikki lehdet ovat uposlehtiä. Lehdet ovat korvakkeellisia ja niiden ruoti on noin 5 mm pitkä. Lehtilapa on 1–3 cm pitkä, muodoltaan pyöreä tai leveän viuhkamainen sekä 3–5 kertaa hapsiliuskainen. Lehtilavan liuskat ovat kaikki samassa tasossa ja ne ovat jäykkiä, joten ne eivät mene suppuun vedestä nostettaessa. Kukat ovat vedenpinnan yläpuolella yksittäin lehtiä vastapäätä. Kukkaperät ovat tavallisesti 3–6 cm pitkiä, selvästi saman nivelen lehtiä pitempiä. Valkoiset, tyvestä keltaiset terälehdet ovat tavallisesti 6–10 mm pitkiä ja niiden mesikuoppa on sirppimäinen. Terälehdet tuskin koskettavat toisiaan. Heteitä on 15–25. Suomessa pyörösätkin kukkii kesä-heinäkuussa. Hedelmä koostuu 1–1,3 mm pitkistä, harvakarvaisista ja siipipalteettomista pähkylöistä, joissa on 0,2–0,3 mm pitkä ota. Pyörösätkin on myrkyllinen kasvilaji.


title: Pyörösätkin

text: Pyörösätkimen tarkka levinneisyys tunnetaan heikosti. Euroopassa laji on yleisin Englannissa, Tanskassa, Etelä-Ruotsissa ja -Suomessa sekä Puolan ja Baltian alueella. Lajia tavataan paikoitellen myös Länsi-, Keski- ja Itä-Euroopassa Ranskasta Venäjälle, josta levinneisyysalue jatkuu Siperian itäosiin. Pyörösätkin kasvaa myös Pohjois-Amerikan keskiosissa halki mantereen. Suomessa pyörösätkimen levinneisyysalue ulottuu rannikkoalueella Satakunnasta Ahvenanmaan kautta Kymenlaaksoon.


title: Pyörösätkin

text: Pyörösätkin kasvaa emäksisissä, rehevissä järvissä ja murtovedessä suojaisissa paikoissa liejupohjalla. Laji kasvaa tavallisesti yli metrin syvyydessä.


title: Auto GP World Series -kausi 2012

text: Auto GP World Series -kausi 2012 oli Euroseries 3000 -sarjan vuonna 2010 korvanneen Auto GP -sarjan kolmas kausi. Kausi alkoi 11. maaliskuuta Italian, Monzan radalla ja päättyi 23. syyskuuta Yhdysvaltain, Infineon Racewayn radalla. Sarjan hallitseva mestaritalli DAMS poistui sarjasta viime kauden päätteeksi.


title: Auto GP World Series -kausi 2012

text: Sarjan mestaruuden voitti brittiläinen Adrian Quaife-Hobbs. Toiseksi sijoittui norjalainen Pål Varhaug ja kolmanneksi venäläinen Sergei Sirotkin.


title: Auto GP World Series -kausi 2012

text: Kaudella ajettiin yhteensä seitsemän kisaviikonloppua World Touring Car Championship -osakilpailujen yhteydessä. Jokaisen kisaviikonlopun aikana ajettiin kaksi 35-40 minuutin tai 85 kilometrin pituista kilpailua. Jokaisessa kilpailussa kunkin kilpailijan on suoritettava pakollinen varikkopysähdys.


title: Auto GP World Series -kausi 2012

text: Lisäksi:


title: Auto GP World Series -kausi 2012

text: Kuljettaja sai minuutin aikasakon, koska ei suorittanut varikkopysähdyksellään pakollista takerenkaiden vaihtoa.


title: Facu Regalia

text: Facundo ”Facu” Regalia (s. 23. marraskuuta 1991 Buenos Aires) on argentiinalainen moottoriurheilija. Hän muutti perheensä kanssa kahdeksanvuotiaana Madridiin, Espanjaan. Hän ajoi uransa alussa Espanjan lisenssillä, mutta vuodesta 2010 lähtien hän on edustanut Argentiinan lisenssiä.


title: Facu Regalia

text: Regalia aloitti karting-uransa vuonna 2006 ja ajoi siellä vuoteen 2007 saakka. Vuonna 2008 hän siirtyi Formula Racing -sarjaan. Samana vuonna hän ajoi Formula BMW -sarjassa, jossa hän sijoittui sarjan 16:nneksi. Vuonna 2009 hän jatkoi sarjassa sijoittuen sarjan kahdeksanneksi. Hän jatkoi vielä vuonna 2010 sijoittuen jälleen kahdeksanneksi. Vuonna 2011 Regalia ajoi Italian Formula 3 -sarjassa, jossa hän saavutti kaksi palkintokorokesijaa ja sijoittui loppupisteissä kymmenenneksi. Vuonna 2012 Regalia ajoi European F3 Open -sarjassa voittaen kolme kilpailua ja sijoittuen loppupisteissä neljänneksi. Hän ajoi myös kymmenen kilpailua Auto GP World Series -sarjassa sijoittuen sarjan seitsemänneksi sekä neljä kilpailua GP3-sarjassa saavuttamatta pisteitä.


title: Facu Regalia

text: Vuonna 2013 Regalia ajoi täyden kauden GP3-sarjassa ART -tallin kuljettajana. Hän ajoi paalulta voittoon Saksan viikonlopun ensimmäisessä kilpailussa. Toisen kilpailun hän joutui keskeyttämään auton teknisiin ongelmiin. Hän nousi kauden aikana mukaan sarjan mestaruustaisteluun ja johti sarjaa ennen kauden päätösviikonloppua. Lopulta Daniil Kvjat vei sarjan mestaruuden ja Regalia sijoittui sarjan toiseksi saavuttaen kuusi palkintokorokesijaa, yhden voiton, paalupaikan ja kisan nopeimman kierroksen. Vuonna 2014 Regalia siirtyi GP2-sarjaan Hilmer Motorsport -tallin kuljettajaksi. Hän ajoi vain kahdeksan kilpailua eikä saavuttanut yhtään pistettä. Vuonna 2015 Regalia teki paluun Auto GP -sarjaan.


title: Tiina Vainionpää

text: Tiina Johanna Vainionpää (s. 11. joulukuuta 1987 Kurikka) on suomalainen naispainija. Hän edustaa Haukiputaan Heittoa edustettuaan aikaisemmin Valkealan Kajoa. Vainionpää kilpailee 55 kilogramman painoluokassa, ja häntä ovat valmentaneet Esko Isokoski ja Petri Isokoski.


title: Tiina Vainionpää

text: Vainionpää oli EM-kilpailuissa vuonna 2004 yhdeksäs ja vuonna 2008 17:s. Opiskelijoiden MM-kilpailuissa Vainionpää oli vuonna 2012 yhdeksäs, ja Saksan Grand Prix -turnauksessa hän on yltänyt parhaimmillaan viidenneksi vuosina 2005 ja 2012. Nuortensarjoissa Vainionpää saavutti kadettien (alle 17-vuotiaiden) EM-hopeaa vuonna 2005, minkä lisäksi hän saavutti juniorien (alle 20-vuotiaiden) ikäluokassa kahdesti PM-hopeaa ja EM-kilpailuissa parhaimmillaan viidennen sijan. Aikuisten Suomen mestaruuden Vainionpää on voittanut viidesti, ja yhteensä hänellä on 11 aikuisten SM-mitalia.


title: Tiina Vainionpää

text: Vainionpää aloitti painin vuonna 1996 mentyään painisalille pikkuveljensä mukana. Ensimmäisissä kansainvälisissä arvokilpailuissaan, juniorien (alle 20-vuotiaiden) Pohjoismaiden-mestaruuskilpailuissa vuonna 2002, hän sijoittui sarjassa 52 kg hopealle. Samana vuonna Vainionpää oli kadettien (alle 17-vuotiaiden) Euroopan-mestaruuskilpailuissa kahdeksas painoluokassa 49 kg, ja seuraavana vuonna hänen sijoituksensa samojen kilpailujen sarjassa 52 kg oli kymmenes. Vuonna 2004 Vainionpää saavutti toisen kerran juniorien PM-hopeaa, tällä kertaa 56 kilogramman painoluokassa. Huhtikuussa hän kilpaili ensimmäisissä aikuisten arvokisoissaan, Haaparannan EM-kilpailuissa sarjassa 51 kg. Hän hävisi ottelunsa lopulta pronssille ja neljänneksi sijoittuneita valkovenäläistä Alena Kareišaa ja bulgarialaispainijaa vastaan. Lopputuloksissa Vainionpää sijoittui yhdeksän painijan joukossa viimeiseksi. Saman vuoden kadettien EM-kilpailuista Albenasta suomalainen saavutti painoluokassa 52 kg hopeamitalin ruotsalaisen Johanna Mattssonin voitettua kultaa.


title: Tiina Vainionpää

text: Vuonna 2005 Vainionpää paini naisten ikäluokassa Saksan Grand Prix'n viidenneksi sarjassa 51 kg. Samassa painoluokassa hän oli juniorien MM-kilpailuissa 17:s ja juniorien EM-kilpailuissa kymmenes. Vuonna 2006 hän paini naisten ikäluokan sarjassa 51 kg Saksan Grand Prix'ssä seitsemänneksi, juniorien EM-kilpailuissa hän oli saman sarjan viides. Vuonna 2007 Vainionpää kilpaili 55 kilogramman painoluokassa sijoittuen Saksan Grand Prix'ssä 20:nneksi. 51 kilogramman painoluokassa hän oli juniorien EM-kilpailujen 13:s.


title: Tiina Vainionpää

text: Vuonna 2008 naisten ikäluokkaan siirtynyt Vainionpää oli vaihtanut painoluokkansa 55 kilogrammaan olympiakisojen sarjajaon vuoksi. Hän osallistui vuoden 2008 maaliskuussa Klippan Lady Openiin, jossa oli 17:s. Huhtikuussa Tampereen EM-kilpailuissa Vainionpää kohtasi avausottelussaan kreikkalaisen Sofia Pumburidun, joka ensimmäisellä jaksolla yhden pisteen saatuaan alkoi puolustaa kovasti, eikä Vainionpään onnistunut tehdä tarvittuja pisteitä. Toisella jaksolla kreikkalainen hyödynsi Vainionpään aktiivisuuden ja voitti suomalaisen jaksoin 0–2. Kreikkalainen saavutti lopulta pronssia, ja Vainionpää sijoittui 17:nneksi. Vuoden 2008 aikana Vainionpää paini vielä Saksan Grand Prix'ssä, jossa sijoittui 13:nneksi ja olympiakarsintaturnauksessa, jonka yhdeksäs sija ei riittänyt paikkaan Pekingin kesäolympialaisiin. Olympiakarsintaturnauksessa Vainionpää voitti ensimmäisen ottelunsa uzbekistanilaisvastustajaansa vastaan, mutta hävisi seuraavan romanialaiselle Ana Maria Pavălille ja keräilyottelun Kreikan Pumburidulle. Valmentaja Petri Isokosken mukaan Vainionpään tappiot johtuivat fyysisesti vahvemmista vastustajista, jotka onnistuivat tekemään pisteitä sidottuaan suomalaisen kädet.


title: Tiina Vainionpää

text: Vuonna 2009 Vainionpää oli Klippan Lady Openin ja Saksan Grand Prix'n 14:s. Vuoden arvoturnaustauon jälkeen hän oli vuonna 2011 Klippan Lady Open -turnauksessa seitsemäs ja Golden Grand Prix'ssä 15:s. Vuonna 2012 hän ylsi Saksan Grand Prix'ssä viidenneksi ja opiskelijoiden MM-kilpailuissa yhdeksänneksi.


title: Tiina Vainionpää

text: Painin lisäksi Vainionpää opiskelee Seinäjoen ammattikorkeakoulussa fysioterapeutiksi. Hänellä on lisäksi liikuntaneuvojan koulutus ja ylioppilastutkinto.


title: Tiina Vainionpää

text: "Sarja 55 kg, ellei toisin mainittu."


title: Don Jessop

text: Donald Scott "Don" Jessop (21. kesäkuuta 1927 – 21. toukokuuta 2018) oli australialainen poliitikko. Hän syntyi Adelaidessa ja opiskeli Adelaiden yliopistossa, minkä jälkeen hänestä tuli optometristi Port Augustassa. Hän pääsi valtuutetuksi City of Port Augustassa. Vuonna 1966 hänet valittiin liberaalina Australian edustajainhuoneeseen Greyn vaalipiiristä; hän voitti istuneen Jack Mortimerin.


title: Don Jessop

text: Vuonna 1969 Jessop putosi edustajainhuoneesta, ja häntä seurasi siellä Laurie Wallis. Vuonna 1970 Jessop tuli valituksi Australian senaattiin, jossa hän istui, kunnes hänet voitettiin vuonna 1987.


title: Julma maailma

text: Julma maailma ("World Gone Wild") on vuonna 1988 ensi-iltansa saanut yhdysvaltalainen tieteistoimintaelokuva, jonka ohjasi Lee H. Katzin. Käsikirjoituksesta vastasi Jorge Zamacona. Pääosassa esiintyyvät Bruce Dern, Michael Paré, Catherine Mary Stewart ja Adam Ant.


title: Julma maailma

text: Ydinpommin runteleman jäljiltä oleva maailma vuonna 2087 on veden pulassa. Ainoastaan syrjäinen Lost Wells asuinalue on selvinnyt holokaustista ja sen asukkaat yrittävät pitää hengissä olemisen lähdettä turvassa. Paha kultti on kuitenkin heidän perässään saatuaan tietää kylässä olevan vettä. Ethan huomaa ettei kyläläisistä ole suojelemaan omiaan väkivaltaisilta kulttilaisilta, joten hän pyytää apua George Landonilta, joka saa mukaansa muutaman lisävahvistuksen.


title: Robert Banks (poliitikko)

text: Robert George Banks (s. 18. tammikuuta 1937) on brittiläinen poliitikko. Hänet valittiin parlamentin jäseneksi konservatiivina, ja hän istui parlamentissa helmikuusta 1974 toukokuuhun 1997. Hän tuli valituksi englantilaisesta Harrogaten vaalipiiristä. Häntä edelsi James Ramsden, ja hänen vetäydyttyään hänen seuraajakseen valittiin Phil Willis.


title: Kids of 88

text: Kids of 88 on new wave -musiikkiduo Aucklandista, Uudesta-Seelannista. Duoon kuuluu Jordan Arts ja Sam McCarthy.


title: Kids of 88

text: Kids of 88:n esikoisalbumi "Sugarpills" ilmestyi elokuussa 2010. Albumi nousi Uuden-Seelannin albumilistan toiselle sijalle, ja sitä edeltänyt single kappaleesta ”My House” singlelistan kolmanneksi.


title: Monica Iozzi

text: Monica Iozzi de Castro (s. 2. marraskuuta 1981 Ribeirão Preto) on brasilialainen näyttelijä ja toimittaja. Iozzi on vuodesta 2009 esiintynyt palkitussa viikoittaisessa viihteellisessä ajankohtaisohjelma Custe o Que Custarissa.


title: JWH-073

text: JWH-073 on CB- ja CB-kannabinoidireseptorien osittaisagonistina toimiva synteettinen yhdiste. Se sitoutuu CB-reseptoriin noin viisi kertaa voimakkaammin kuin CB-reseptoriin. Nimi JWH viittaa erääseen yhdisteen kehittäjistä, John W. Huffmaniin.


title: JWH-073

text: JWH-073 luokitellaan Suomessa huumausaineeksi.


title: Moll Flanders (elokuva)

text: Moll Flanders on vuonna 1996 kuvattu romanttinen draamaelokuva, joka perustuu Daniel Defoen samannimiseen romaaniin 1700-luvulta. Elokuvan on ohjannut Pen Densham ja siinä näyttelevät Robin Wright, Morgan Freeman, Stockard Channing, John Lynch, Brenda Fricker, Geraldine James, Aisling Corcoran, Jeremy Brett, Britta Smith, Cathy Murphy, Emma McIvor ja Maria Doyle Kennedy.


title: Kylmää kyytiä Alaskassa

text: Kylmää kyytiä Alaskassa ("Kevin of the North", tunnetaan myös nimellä Chilly Dogs) on vuonna 2001 kuvattu komediaelokuva. Elokuvan pääosia esittävät Skeet Ulrich, Natasha Henstridge, Rik Mayall, Lochlyn Munro, Leslie Nielsen, Jay Brazeau, Robin Nielsen ja Gina Stockdale. Elokuvan on ohjannut Bob Spiers.


title: Kunze

text: Kunze on muun muassa seuraavien henkilöiden sukunimi:


title: Noel

text: Noel, ranskalaisittain Noël, on henkilönnimi, joka johtuu joulua tarkoittavasta ranskan kielen sanasta "Noël". Nimi esiintyy sekä sukunimenä että miehen etunimenä. Keskiajalla nimi annettiin yleensä jouluna syntyneille pojille. Sen naispuolisia vastineita ovat Noèle, Noela ja Noelle.


title: Noel

text: Nimen ranskankielinen kirjoitusasu on "Noël", muoto "Noel" esiintyy vanhastaan lähinnä englanninkielisissä maissa. Sana esiintyy myös joulupukin ranskankielisessä nimityksessä "Père Noël", sananmukaisesti "Isä Joulu" tai "Isä Noël".


title: Noel

text: Treema nimessä e:n yläpuolella ("ë") osoittaa, että o ja e äännetään erillisinä, eri tavuihin kuuluvana, ja sitä käytetään lähinnä selvyyden vuoksi, erotukseksi yhdelmästä "œ", joka ääntyy kuten suomen "ö".


title: Noel

text: Suomessa nimi Noel on joulukuuhun 2013 mennessä annettu noin 1470 henkilölle. Vuodesta 2015 lähtien Noelin nimipäivä on Suomessa sekä suomen- että ruotsinkielisen kalenterin mukaan juuri joulun edellä, 23. joulukuuta.


title: Huttunen

text: Huttunen on suomalainen sukunimi, joka on muun muassa seuraavilla henkilöillä:


title: Sandro Veronesi

text: Sandro Veronesi (1959 Firenze, Italia ) on italialainen kirjailija, esseisti ja toimittaja. Häntä pidetään sukupolvensa tunnetuimpana italialaisena kirjailijana.


title: Sandro Veronesi

text: Veronesi valmistui arkkitehdiksi Firenzen yliopistosta. Hän käsitteli lopputyössään Victor Hugon käsityksiä entistämisestä. ja siirtyi myöhemmin kirjoittamaan. Ensimmäisen teoksensa hän julkaisi 25-vuotiaana . Se oli runokokoelma "Il resto del cielo", (1984) joka on jäänyt ainoaksi yritykseksi runon alalla. Sen jälkeen hän on julkaissut useita romaaneja, esseekokoelmaa, näytelmän, kirjoittanut johdantoja romaaneihin ja esseekokoelmiin, tehnyt haastatteluja, käsikirjoituksia ja televisio-ohjelmia. Hän on perustanut Fandango Libri -kustantamon Domenico Procaccin kanssa ja myös verkkoradion.


title: Sandro Veronesi

text: Veronesin teos "Midifca di La forza del passato" on palkittu Campiello-palkinnolla 2000. "Caos calmo" sai Strega-palkinnon 2006 ja Prix Femina éstranger -palkinnon 2008, ja se on käännetty parillekymmenelle kielelle. Ruotsinnos ilmestyi 2013, suomennoskin on tiettävästi tehty, suomentajana Taru Nyström, mutta sitä ei ole julkaistu.


title: Sandro Veronesi

text: Veronesia on kirjailijana verrattu postmodernismin salaperäiseksi erakoksi luonnehdittuun Thomas Pynchoniin, mistä Veronesi itse ei kuitenkaan pidä. Hän haluaa kuvata teoksissaan omaa aikaamme ja sanoo, että hänen tuotantoaa leimaa filosofinen käsite entropia, hajoamispiste. Kiinnostus siihen myös vei hänet pois arkkitehtuurin parista, sillä hän katsoo, että kirjallisuus tarjosi käsitteen tarkasteluun paremman alustan.


title: Australian avoin tennisturnaus 2012

text: Vuoden 2012 Australian avoin tennisturnaus pelattiin 16.–29. tammikuuta 2012 Melbournessa. Se oli kaikkiaan 100:s Australian avoin tennisturnaus ja vuoden ensimmäinen Grand Slam -turnaus.


title: Australian avoin tennisturnaus 2012

text: Kaksinpelien puolustavat mestarit olivat miehissä Serbian Novak Đoković ja naisissa Belgian Kim Clijsters. Nelinpelien puolustavat mestarit olivat miehissä Yhdysvaltojen Bob ja Mike Bryan ja naisissa Argentiinan Gisela Dulko ja Italian Flavia Pennetta. Sekanelinpelin puolustava mestaripari oli Slovenian Katarina Srebotnik ja Kanadan Daniel Nestor.


title: Australian avoin tennisturnaus 2012

text: Miesten kaksinpeliturnauksen voitti kolmannen kerran urallaan Novak Đoković. Naisten kaksinpelimestari oli Valko-Venäjän Viktoria Azarenka, jolle Grand Slam -mestaruus oli ensimmäinen.


title: Australian avoin tennisturnaus 2012

text: Miehistä turnauksen jättivät väliin mononukleoosista kärsivä Robin Söderling, polvivammasta toipuva Marin Čilić ja James Blake.


title: Lidia Ginzburg

text: Lidia Jakovlevna Ginzburg (; 18. maaliskuuta 1902 Odessa, Venäjän keisarikunta – 17. heinäkuuta 1990 Leningrad, Neuvostoliitto) oli neuvostoliittolainen kirjailija, kirjallisuuskriitikko ja esseisti. Hän oli Leningradin piirityksen aikana kaupungissa ja selvisi sieltä hengissä.


title: Lidia Ginzburg

text: Ginzburg muutti Odessasta Leningradiin 1922 ja aloitti Taidehistorian korkeakoulussa opettajinaan Juri Tynjanov ja Boris Eihenbaum, jotka ovat venäläisen formalismin kaksi merkittävää hahmoa. Häntä itseään on luonnehdittu nuorformalistiksi.


title: Lidia Ginzburg

text: Ginzburg selvisi hengissä paitsi Leningradin piirityksestä, myös 1940-luvun 1950-luvun alun juutalaisvastaisesta kampanjasta ja ystävästyi runoilijoiden uuden sukupolven kanssa ja kannusti heitä. Hehin kuului muun muassa Alexander Kushner.


title: Lidia Ginzburg

text: Ginzburg julkaisi useita merkittäviä kriittisiä tutkimuksia, esimerkiksi 'Lermontovin luova polku' ("Tvorcheskii put' Lermontova", 1940), 'Herzenin Menneisyyteni ja ajatteluni' ("'Byloe i dumy' Gertsena", 1957), 'Lyriikasta' ("O lirike", 1964; 2. laaj. p. 1974), 'Psykologisesta proosasta' ("O psikhologicheskoi proze", 1971 2. uud. p. 1977) ja 'Kirjallisesta sankarista' ("O literaturnom geroe", 1979).


title: Lidia Ginzburg

text: Ginzburg aloitti Leningradin piirityksen aikana 1942 muistiinpanojen tekemisen. Päiväkirjan tekstejä on julkaistu ensimmäisen kerran kirjallisuuslehti "Nevassa" 1984. Teos on ilmestynyt suomeksi nimellä "Leningadin piirityksen päiväkirja" (Into, 2011). Oxfordin yliopiston professori Andrei Zorin on julkaissut Ginzburgin 1940-luvun proosaa tieteellisenä laitoksena, johon sisältyy myös päiväkirja.


title: Masuuni Brunou

text: Masuuni Brunou, Juankosken tehtaan ja työväen museo on Juankosken teollisuushistoriasta kertova museo. Museo sijaitsee entisessä masuuni- eli sulattorakennuksessa Juankosken keskustaajamassa, keskellä ruukkialuetta (katuosoite lähteestä riippuen Juankoskentie 9 tai Juankoskentie 7b). Museon ylläpitäjänä on Juankosken Kulttuurihistoriallinen Seura.


title: Masuuni Brunou

text: Museossa on teollisuushistoriaan keskittyvä perusnäyttely. Lisäksi on vaihtuvia näyttelyitä erilaisista teemoista ja niissä näytetään paljon valokuvia. Esimerkiksi vuonna 2015 avattu ”Jussista Juiceksi – Juankoskelta Tampereelle” -teemanäyttely kertoo Juankoskella syntyneestä Juice Leskisestä.


title: Masuuni Brunou

text: Vuonna 1746 heinäkuussa Brynolf Brunou osakkaineen sai luvan perustaa rautaruukin "Juvankosken varrelle". Strömsdalsbruk oli järvimalmia käyttävistä tehtaista ensimmäinen Suomessa. Ensimmäiset vuodet olivat vaikeuksien ja omistajavaihdosten aikaa. Vuodesta 1851 alkaen venäläinen Ponomarev-omistajasuku omisti tehtaan ja sai sen kukoistamaan. 1900-luvulla ruukin omisti Anton von Alfhan, jonka aikana alkoi tuotantosuunnan muutos puuhiomoksi ja kartonkitehtaaksi. Alfhanin aikaan tuli myös kaksi tenniskenttää.


title: Masuuni Brunou

text: Kun masuunin tuotanto lopetettiin vuonna 1910, rakennuksen sisätilat muutettiin varastoksi. Vuonna 1990 perustettu Juankosken Kulttuurihistoriallinen Seura aloitti rakennuksen remontoimisen museoksi. Museon avajaiset olivat toukokuussa 1991. Museo on saanut nimensä Brynolf Brunoun mukaan, joka oli yksi tehtaan perustajista.


title: Masuuni Brunou

text: Museo on avoin kesäaikaan säännöllisesti kesäkuun puolesta välistä elokuun puoleen väliin. Muina aikoina tilauksesta.


title: Viidakkokirja - Svengiseikkailu

text: Viidakkokirja - Svengiseikkailu (, Pohjois-Amerikassa "The Jungle Book Rhythm N'Groove") on Disneyn luomaan "Viidakkokirja"-animaatioon perustuva tanssipeli. Peli julkaistiin Euroopassa 17. marraskuuta ja Pohjois-Amerikassa 8. joulukuuta 2000. Pelissä pelaajan pitää tanssia erilaisten animaatiosta tuttujen kappaleiden tahdissa elokuvista ja sarjoista tuttujen hahmojen kanssa.


title: Viidakkokirja - Svengiseikkailu

text: Pelissä pelaajan täytyy läpäistä erilaisia tasoja joita täytyy läpäistä joko tanssimaton kanssa tai ohjaimella joista ensimmäisenä mainittu laite on suositellumpi vaihtoehto. Pelissä on yhteensä 9 erilaista tasoa joissa tanssitaan Mowglilla tuttujen hahmojen kanssa. Jokaisessa tanssissa tulee erilaisia tahtipaneeleita joissa on aina nuoli johonkin suuntaan ja siihen suuntaan täytyy aina painaa joko ohjaimella tai tanssimatolla, tanssien aikana tulee vastaan myös lukuisia naamioita jotka antavat erilaisia erikoisuuksia, kuten "Tulimuuri" antaa tahtipaneelialueelle tulisen muurin joka estää tahtipaneeleiden pääsemisen varsinaiselle tahtialueelle ja jokaisella hahmolla on oma haastenaamio jonka saatua täytyy tanssia samaan tahtiin mitä kyseinen hahmo tanssii. Peli sisältää myös moninpelitilan jossa pelaaja voi ottaa haasteen toista pelaajaa vastaan.


title: Viidakkokirja - Svengiseikkailu

text: Jotkut laulut kuten "The Bare Necessities" ja "I Wanna Be Like You" ovat alkuperäisestä elokuvasta;uudet kappaleet on käsikirjoittanut Nicolas Maranda, joka myös järjesti kaikki kappaleet. Lou Began laulaman alkuperäisen "I Wanna Be Like You" kappaleen musiikkivideon voi avata läpäisemällä yhden Lou Began tanssihaasteen.


title: Ginzburg

text: Ginzburg (, ) on Günzburgin kaupungin nimeen perustuva sukunimi. Useimpien tämä nimisten henkilöiden esivanhemmat olivat Ulmista karkotettuja juutalaisia. Nimi on muun muassa seuraavien henkilöiden sukunimi:Ginsberg, Ginsburg, Gensburg, Ginsburgh, Ginzberg, Ginzborg


title: C.-H. Hermansson

text: Carl-Henrik Hermansson (14. joulukuuta 1917 Bollnäs – 26. heinäkuuta 2016 Tukholma) oli ruotsalainen poliitikko. Hän oli kommunistisen puolueen johdossa vuosina 1964–1975, jona aikana se otti käyttöön nimen "Vasemmistopuolue Kommunistit". Hermansson istui valtiopäivillä vuosina 1963–1985. Hän ohjasi puolueensa linjauksia vähemmän uskollisiksi Moskovalle.


title: C.-H. Hermansson

text: Hermansson julkaisi lukuisia kirjoja sekä kapitalismiin että vasemmistolaisuuteen liittyvistä aiheista.


title: C.-H. Hermansson

text: Josif Stalinin kuoleman (1953) aikaan Hermansson ylisti diktaattoria puheissaan; toimittajat ja poliittiset vastavoimat muistuttivat häntä tästä toistuvasti, mutta hän sanoi katuvansa aiempia näkemyksiään.


title: C.-H. Hermansson

text: Hermansson oli aikansa varakkain ruotsalainen puoluejohtaja.


title: Egyptin 21. dynastia

text: Egyptin 21. dynastia hallitsi Egyptiä, osan ajastaan kuitenkin vain Niilin suiston aluetta kolmannen välikauden alkuvaiheessa vuosina 1069–945 eaa. Dynastian pääkaupunkina oli Tanis.


title: Egyptin 21. dynastia

text: Dynastian ensimmäisen hallitsijan, Smendesin noustessa valtaan Egypti oli jakautunut Ylä- ja Ala-Egyptiin. Smendesin hallinnassa oli vain Ala-Egypti.


title: Egyptin 21. dynastia

text: Amenemnisu oli Smendesin seuraaja. Hänen hallituskautensa jäi vain nelivuotiseksi.


title: Egyptin 21. dynastia

text: Psusennes I oli 21. dynastian kolmas kuningas. Hän meni naimisiin siskonsa Mutnedjmetin kanssa. Psusennes I hallitsi joko 41 tai 46 vuotta.


title: Egyptin 21. dynastia

text: Amenemope oli Psusennesin poika. Isänsä viimeisinä vuosina hän toimi isänsä apuhallitsijana.


title: Egyptin 21. dynastia

text: Osorkon vanhempi oli Amenemopen seuraaja. Osorkon vanhemman valtakausi merkitsi alkua tulevalle libyalaisten 22. dynastialle.


title: Egyptin 21. dynastia

text: Siamun oli 21. dynastian kuudes hallitsija. Häntä pidetään Psuennes I:n jälkeen tämän dynastian tehokkaimpana hallitsijana. Siamunin hallintokaudella Taniksessa sijaitsevan Amunin temppelin koko kaksinkertaistettiin. Myös Mesenissä sijainnutta Horuksen temppeliä laajennettiin merkittävästi. Siamunin aikana pystytettiin Heliopolikseen kivi, jossa on hänen nimensä.


title: Egyptin 21. dynastia

text: Dynastian aikaa nimitetään usein harhaanjohtavasti myös pappisdynastian ajaksi. Tämä johtuu siitä, että jo edellisen, 20. dynastian aikana, Amonin pappeus oli tullut perinnölliseksi ja papit alkoivat nimittää itseään myös kuninkaiksi. Käytännössä heidän hallinnassaan oli Ylä-Egypti Faijumiin saakka, kun taas 21. dynastian heikot faaraot hallitsivat lähinnä vain suiston aluetta. Pappisdynastia ei kuitenkaan kuulu Egyptin järjestysnumeroilla merkittyihin dynastioihin.


title: Egyptin 21. dynastia

text: Dynastian viimeinen faarao oli Psuennes II, jolla ei ollut jälkeläisiä. Hänen jälkeensä valtaan nousi libyalaissyntyinen Sheshonq, joka perusti 22. dynastian. Libyalaiset oli alkujaan kutsuttu Egyptiin sotilaallisiksi apujoukoiksi, mutta myöhemmin he olivat jääneet maahan pysyvästi asumaan.


title: Rasvamaksa (kirja)

text: Rasvamaksa on Veikko Huovisen novellikokoelma vuodelta 1973.


title: Rasvamaksa (kirja)

text: "Helsingin Sanomien" toimittaja Ilkka Malmberg kirjoitti vuonna 2012, että kirjan tarinoita ”Ihmissyöntiä I–II” ei enää kirjoitettaisi eikä julkaistaisi, koska rasismille ollaan nykyään paljon herkempiä.


title: Järjen valossa

text: Järjen valossa: Elämänviisautta filosofiasta on Eero Ojasen lyhyt johdantokirja filosofiaan. Teoksen on julkaissut Kirjapaja vuonna 2011


title: Nathan Walker

text: Nathan Walker (s. 7. helmikuuta 1994 Cardiff, Wales, Yhdistynyt kuningaskunta) on australialainen jääkiekkoilija, joka pelaa NHL-joukkue Washington Capitalsin organisaatiossa. Walker on kaikkien aikojen ensimmäinen australialaispelaaja, kun Capitals varasi hänet 89. pelaajana vuonna . Kaudella 2017–2018 Walkerista tuli myös ensimmäinen australialainen NHL-pelaaja.


title: Nathan Walker

text: Walker syntyi Iso-Britannian Walesissa, mutta muutti perheineen kaksivuotiaana Australian Sydneyyn. Hän pelasi lapsena rullakiekkoa sekä rugbya Cronulla Sharksissa 15-vuotiaaksi asti. Myös Walkerin isoveli Ryan on pelannut jääkiekkoa Australian ikäkausimaajoukkueissa.


title: Nathan Walker

text: Walkerin kasvattajaseura on Blacktown Flyers. Hän muutti vuonna 2007 yksin vain 13-vuotiaana Tšekkiin ja siirtyi HC Vítkovicen U18-junioreihin, joissa Walker voitti ikäluokkansa mestaruuden keväällä 2009. Kaudella 2009–2010 hän oli 22 osumallaan Vítkovicen U18-junioreiden toiseksi paras maalintekijä Erik Němecin kanssa ja kaudella 2010–2011 20 osumallaan sen U20-joukkueen kolmanneksi paras maalintekijä.


title: Nathan Walker

text: Vuosina 2010 ja 2011 Walker kävi pelaamassa miesten pelejä kotimaassaan AIHL-liigan Sydney Ice Dogsissa. Kaudella 2011–2012 hän nousi Vítkovicen Extraliga-miehistöön. Walker teki Extraliga-debyyttinsä 9. lokakuuta 2011, jolloin hänestä tuli historian ensimmäinen Euroopassa pelaava australialainen ammattilaisjääkiekkoilija. Walker pelasi kauden aikana Extraliigassa yhteensä 34 runkosarja- ja yhden playoff-ottelun tehoin 4+5=9. Hän edusti Vítkoviceä myös Spengler Cupissa. Walker pelasi kauden aikana myös lainalla 1. česká hokejová ligan HC Olomoucissa kahden runkosarja- ja viiden playoff-ottelun verran.


title: Nathan Walker

text: Tammikuussa 2012 NHL:n kykyjenetsijäpalvelu listasi Walkerin Euroopassa pelaavien kenttäpelaajien rankingissa 21. sijalle . Huhtikuussa hänen sijoituksensa rankingissa oli 25. Walkerilla oli ensimmäisen kerran mahdollisuus tulla kaikkien aikojen ensimmäiseksi NHL:ään varatuksi australialaispelaajaksi. Kukaan autralialainen ei ole myös koskaan aiemmin pelannut NHL:ssä. Mikään NHL-joukkue ei lopulta varannut Walkeria kesällä 2012, mutta hän liittyi kuitenkin samana kesänä Washington Capitalsin harjoitusleirille.


title: Nathan Walker

text: Walker pelasi kaudella 2012–2013 20 ottelua Extraliigassa ja kolme ottelua Spengler Cupissa sekä miesten pelejä myös kolmen ottelun verran lainalla sarjatasoa alempana Hokej Šumperk 2003:ssa, kunnes hän siirtyi tammikuussa 2013 Pohjois-Amerikkaan ja USHL-joukkue Youngstown Phantomsin riveihin. Walker pelasi USHL Top Prospects Gamessa, jossa hän korvasi sairastuneen joukkuetoverinsa Austin Cangelosin. Walkerin kausi Phantomsissa päättyi kuitenkin jo ennen pudotuspelejä niskamurtumaan huhtikuussa 2013.


title: Nathan Walker

text: Syksyllä 2013 Walker liittyi taas Washington Capitalsin harjoitusleirille. Hänet lähetettiin sen päätteeksi farmijoukkue Hershey Bearsiin, jonka kanssa Walker teki muutamaa päivää myöhemmin vuoden mittaisen AHL-sopimuksen. Hänen tulokaskautensa toi siellä 43 runkosarjaottelussa tehot 5+6=11.


title: Nathan Walker

text: Capitals varasi Walkerin lopulta kolmannella kierroksella 89. pelaajana , jolloin hänestä tuli kaikkien aikojen ensimmäinen australialainen NHL-varaus. Saman kesän heinäkuussa Walker teki kolmivuotisen tulokassopimuksen Capitalsin kanssa. Kaudella 2014–2015 hän pelasi suurimmaksi osaksi Hershey Bearsissa, mutta edusti kuuden ottelun verran alempana pelaavaa ECHL-joukkue South Carolina Stingraysissa. Kauden 2015–2016 Walker pelasi kokonaan Bearsissa, jonka neljänneksi paras pistemies hän oli tehoilla 17+24=41. Myös kauden 2016–2017 Walker pelasi siellä kokonaan. Heinäkuussa 2017 hän teki Capitalsin kanssa kaksivuotisen ja kaksisuuntaisen jatkosopimuksen.


title: Nathan Walker

text: Syksyn 2017 harjoitusleirin päätteeksi Walker otti yllättäen paikan Washington Capitalsin NHL-vahvuudesta. Hän teki NHL-debyyttinsä kauden 2017–2018 toisella kierroksella 7. lokakuuta 2017 Montréal Canadiensia vastaan. Walkerista tuli kaikkien aikojen ensimmäinen australialaispelaaja NHL:ssä. Hän sai ottelussa jääaikaa 11.23 minuuttia. Walker teki ottelussa myös NHL-uransa avausmaalin eli hänestä tuli myös kaikkien aikojen ensimmäinen australialainen maalintekijä NHL:ssä. Walker valittiin ottelun kakkostähdeksi. Hän pelasi alkukaudella Capitalsissa seitsemän ottelua tehden yhden maalin, kunnes seura asetti Walkerin marraskuun lopulla siirtolistalle, josta hänet nappasi joulukuun vaihteessa Edmonton Oilers. Walker pelasi siellä vain kaksi ottelua, kunnes myös Oilers asetti hänet siirtolistalle. Yllättäen Capitals nappasi Walkerin takaisin riveihinsä, mutta ennen ensimmäistäkään paluuotteluaan hänet lähetettiin joulukuun lopulla farmijoukkue Hershey Bearsiin.


title: Nathan Walker

text: Walker edusti Australiaa II-divisioonan MM-kilpailuissa vuonna 2011, jolloin hän oli voittamassa A-lohkon kultaa ja nostamassa joukkuetta IB-divisioonan vuoden 2012 turnaukseen. Walker voitti vuoden 2011 turnauksessa lukemalla +7 A-lohkon +/−-tilaston ja valittiin Australian parhaaksi pelaajaksi. Hän pelasi myös vuoden 2012 turnauksessa.


title: Bruno Coquatrix

text: Bruno Coquatrix (5. elokuuta 1910 − 1. huhtikuuta 1979 Pariisi) oli pariisilaisen Olympia-teatterin omistaja ja manageri.


title: Bruno Coquatrix

text: Coquatrix tunnetaan myös sanoittajana. Hän on sanoittanut yli 300 laulua.


title: Bruno Coquatrix

text: Hän sai Olympian johtajuuden vuonna 1954. Hän toi Olympiaan esiintymään monia huippuartisteja, joiden muassa oli muun muassa Georges Brassens, Gilbert Bécaud, Johnny Hallyday, Dalida, Édith Piaf, Annie Cordy, Yves Montand ja Louis Armstrong.


title: Bruno Coquatrix

text: Bruno Coquatrix kuoli 68-vuotiaana vuonna 1979 ja hänet on haudattu Père-Lachaisen hautausmaalle Pariisiin. Hänen puolisonsa oli Paulette Coquatrix (1916→).


title: Arjin Shan

text: Arjin Shan ("Altun Tagh") on Tiibetin ylängön pohjoisreunan ja Kunlun-Vuorten välinen osa, jossa sijaitsee Aqikkum-suolajärvi. Tästä melko tasaisesta, karusta ja asumattomasta ylängöstä pohjoiseen ovat Altun-vuoret. Seutu sijaitsee Qaidamin altaasta länteen. Arjin Shan on Sinkiangin autonomisella alueella lähellä Tiibetin, Qinghain ja Sinkiangin rajojen risteystä. Vuorten välissä on suolajärviä. Vuoristoinen, aavikkomaisen kuiva ja talvella kylmä alue on erittäin luoksepääsemätön. Kuivuudesta huolimatta vesistöjen lähellä ja vuorten rinteillä on ruohokasvillisuutta. Uiguuripaimentolaiset vierailevat usein alueella. Arjin Shanissa elää monia harvinaisia eläinlajeja, mm kiangeja. Se on Kiinan toiseksi suurin kansallispuisto. Arjin Shanista etelään on Changtangin kansallispuisto.


title: Arjin Shan

text: Arjin Shan on Ruoqiangista etelään ja lounaaseen vuoristoalueella. Alue sijaitsee Sinkiangin uiguurien autonomisella alueella ja rajoittuu lännessä Qaidamin altaaseen. Hallinnollisesti alue kuuluu Sinkiangin uiguurien alueen Bayingolin mongolien autonomisen prefektuurin Ruoqiangin piirikuntaan.


title: Arjin Shan

text:
Arjin Shanin kansallispuisto Qarkilikin (Ruoqiang)in alueella on vuonna 1983 määritelty 45 000 km:n laajuiseksi kansallispuistoksi. Alueen rajaavat koordinaatit suunnilleen neljällä pisteellä ilmaistuna 87°10 E- E91°18' E ja 36°00'N - 37°49' N. Alue on 3100–7723 metrin korkeudessa ja pinnanmuodoiltaan vaihtelevaa ja rosoista. Pääosin idästä länteen kulkevat vuoristot rikkovat ja rajaavatr aluetta. 7723 m on Muztagin korkeus Ruohoiset laaksot, joiden korkea höyhenheinäkasvillisuus muistuttaa Serengetin ruohikoita.
, ovat 3000–4600 metrin korkeudessa. Laaksoissa on eroosion luomia rotkoja. Vuoret nousevat keskimäärin 5000–6000 metriin, joskus yli 7000 metriin.


title: Arjin Shan

text: Alue on hyvin kuiva, siellä sataa vain 100–200 mm/vuosi ja monesti on kylmää. Vähäinen sademäärä synnyttää silti painumiin kosteikkoja. Alueen länsiosissa on pari pientä asutuskeskusta Qimantag, Dajiuba. Kallioperä on lähinnä kalkkikiveä, mutta seudulla on myös vulkaanista kiveä ja kuumia lähteitäkin.


title: Arjin Shan

text: Vuorilla on jäätiköitä ja jään muokkaamia laaksoja ja moreeneja. Lisäksi 5000 metrin korkeudessa on jään koskematonta karstia. luolia, torneja ja onsiloita. Alueen eteläosissa mm Kartonin seudulla on tulivuoria ja kuumia lähteitä. Laaksoissa on suuria tulvatasankoja, päätemoreeneja ja yleisesti hiekkadyynejä. Suuret dyynit kohoavat Yixiepatin järven lähellä 300 m:n korkeuteen.


title: Arjin Shan

text: Talvet ovat pitkiä ja ankaria. Kesällä saattaa kuuman päivän jälkeen yöllä sataa lunta.


title: Arjin Shan

text: Alueella on vuoristojen välisiä altaita, joista suurin on Kumkolin allas. Tässä altaassa on kaksi suurta suolajärveä Aqqikkol (Ajig Kum KulAchak-kum) 4 250 m:n korkeudessa merenpinnasta ja Ayakkum (Ayakum) 3 876 m:n korkeudessa merenpinnasta. Järvi on 55 km pitkä ja 20 km leveä. lisäksi on kolme muuta suurta järveä. Great Sand River virtaa alueen keskusta aitää kohden, luoden seudulle keitaan.


title: Arjin Shan

text: Alueen nimityksiä ovat mm. "Arjinshan", "Arjin Shan", "Aerjin Shan", "A'erjin Shan", "Arjun Shan", "Aljinshan", "Aljin Shan", "Alking Shan", "Altun Tagh", "Altyn tagh", "Altyn Tag", "Astyn-Tagh", "Astyn tag", "A-ehr-chin Shan".


title: Arjin Shan

text: Alueella on aavikkoa, aroa, kuivia vuoristoniittyjä, kasvittomia vuoristoja, jäätiköitä, jokia jne. Altaissa ja vuorten alarinteillä kasvaa aavikkopensaita. Jokien, lähteiden ja järvien ympärillä on märkiä suoniittyjä ja vaivaispensaikkoja. Kesäisin heinikot ovat reheviä ja korkeita, ja muistuttavat Serengetin heinikkoa.


title: Arjin Shan

text: Esimerkiksi alueen pohjoisosassa olevan Ayak Kum-murtovesijärven itäreunalla on laaja kostea niitty. Ylätasangoilla kasvaa kuivaa ruohostoa , hyvin korkealla vuoristossa vuoristokasvimättäitä ja korkeimmalla paljasta kalliota, kivikkoa ja jäätä. Aavikkoa luonnehtivat mm "Ajania tibetica"n ja "Ceratoides compacta"n tyyppiset patjamaiset kuivakkokasvit ja suolakkoyrtit. Vuoristoniityillä kasvaa mm. "Kobresia pygmaea", "Kobresia tibetica". Heinäaroilla kasvaa sulkaheinää, saniaisia ja virnamaisia kasveja. 3 000–14 500 m korkeissa laaksoissa kasvaa mm vihreätä höyhenheinää ("Stipa").


title: Arjin Shan

text: Korkeimmassa vuoristoissa yli 4400 m:n korkeudella kasvaa alppitähtiä, astereita, hanhikkeja, käenriskoja ja arhoja.


title: Arjin Shan

text: Eläimiä elää pääosin joko painumien järvien lähellä tai vuorten rinteillä. Muun muassa jakit, aasianvilliaasit, Tiibetin villiaasit (kiangit) ja kamelit ("Camelus ferus" ja/tai "Camelus bactrianus"?) elävät alhaalla aroilla ja niityillä. Kiangi ja chiru viihtyy sekä vuorilla että tasangolla.


title: Arjin Shan

text: Vuoristoissa elää mm. argalilampaita ("Ovis ammon hodgsoni"), Himalajan sinilampaita (bharaali, "Pseudois nayaur"), Tiibetin gaselleja ("Procapra picticaudata"), mongoliangaselleja ("Gazella subgutturosa"), siperianvuorikauriita, tiibetinantilooppeja (chiru, "Pantholops hodgsoni") ja pedoista yleisesti susia , lumileopardeja, arokissoja, ruskeakarhuja ("hevoskarhu","Ursus arctos pruinosus"?). Vuorilla on himalajanmurmeleita ja blandfordinlumivarpusia. Heinikoilla elää kaniinin sukuisia piiskujäniksiä neljänä lajina.


title: Arjin Shan

text: Mongoliankurmitsa, aavikkotasku, töyhtökiuru, mustaniskakurki ja ruskeapäälokki, joita elää järvien rannoilla. Yiexieppati-järven kosteikoilla elää ohjushanhia, mongoliankurmitsoja ja punajalkavikloja, mutta lampaanhoito lienee hävittänyt seudun kosteilta niityiltä mustaniskakurjen. Pääosin harmaakorppikotkat sekä jotkut himalajankorppikotkat ja harvat partakorppikotkat kuuluvat alueen 31 lintulajiin. Ylhäällä vuorilla viihtyy muun muassa tunturihaukka.


title: Arjin Shan

text:
Matelijoita on vain eräs lisko. Aayak Kumin suolajärven niityt ulottuvat itään päin Yixiepatin järvelle, ja niityllä elää muun muassa kiangeja, antilooppeja ja gaselleja. Arjun Shan on yksi tiibetinantilooppien eli chirujen tärkeimmistä elinalueista, ja chirut ovatkin runsaimpia alueen sorkakeläimistä. Yli 3000 m:n korkeudessa elävien chirujen lauma saattaa olla jopa 200 päätä, mutta
yleensä chirut liikkuvat 4–5 yksilön ryhmiä. Jakkeja kuolee talven kovissa oloissa. Kiangilaumassa saattaa olla 50–80 yksilöä, ja jakkilaumassa 350. Arjin Shanin kiangipopulaatio on Aasian suurin. Eräiden arvioiden mukaan alueella eläisi jopa 30 000–60 000 kiangia. Pääosin vuoristoniityillä, mutta myös aavikkoarojen ruohoisilla alueilla elävien kiangien määrä lienee paljon vähempi, noin 2 000–3 000. Kiangit kerääntyvät usein järviä ympärille aukeille ruohikoille suuriksi laumoiksi. Erään kerran tutkittiin Arjin Shanin länsiosassa 23 000 km ala, jolta löydettiin 5 793 km kiangikeskittymä jossa oli noin 460 kiangia. Tällöin kiangitiheys oli siellä 0,08 yksilöä/km. Muualla 23 000 km:sta ei ollut juuri kiangeja. Eräässä läntisen Arjin Shanin kiangikeskittymässä oli 770 kiangia 1030 km alalla. Silti kiangitiheys koko alueella on varovaisestikin arvioituna noin 0,02–0,03 yksilöä/km. Kiangeja elää ylätasangoilla ja laaksoaltaissa Tiibetinantiloopit ja villiaasit syövät suurina laumoina ruohoa järvien lähellä. Monet eläimet vaeltavat ruoan perässä. Jakki ja paikallinen gasellilaji elävät yli 3 400 m:n korkeudessa olevilla vuorenrinteillä. Seudulla elää 10 000 jakkia ja 75 000 tiibetinantilooppia, jotka laiduntavat laajalla alueella. Pedot elävät hyvin harvassa. Jakki, tiibetingaselli, argaali ja villilammas elävät yli 4 300 m:n korkeudessa. Hyvin korkeilla kallioisilla vuorenrinteillä sijaitsevilla vuoristoniityillä elää vuohieläimiä, kuten puolilammas ja argaali. Jyrsijöistä alueella elää arosopuleita ja himalajanmurmeleita, jäniseläimistä puolestaan piiskujäniksiä. Seudun yleisimpiä petoeläimiä ovat sudet mutta siellä elää myös kettuja, karhuja, lumileopardeja ja ilveksiä. Isojen järvien rannoilla elää kahlaaja- ja suorsalintuja. Alueella kasvaa ainakin 280 kasvilajia ja elää 49 nisäkäslajia.


title: Etelänkiitäjä

text: Etelänkiitäjä ("Hippotion celerio") on Afrikassa ja eteläisessä Euroopassa tavattava kiitäjäperhoslaji.


title: Etelänkiitäjä

text:
Etelänkiitäjä on melko kookas yöaktiivinen perhoslaji. Siipien pohjaväri on harmaanruskea ja etusiiven tyvestä kulkee leveä, vaalea, etureunastaan valkoinen juova etusiiven kärkeen. Sen etupuolella siiven tyviosassa on toinen vaalea juova, joka kuitenkin sulautuu pian siiven muuhun kuviointiin. Siivessä on pieni musta keskitäplä. Etusiiven ulkolaidassa on siiven poikki suuntautuva ohut vaalea viiru, jonka ulkopuolelta siipi on harmaa. Etusiiven siipisuonet erottuvat ohuina, mustina tai valkoisina viiruina. Takasiipien tyvi on voimakkaan vaaleanpunainen ja sävy vaalenee siiven kärkeä kohti. Takasiivissä on myös leveä musta keskijuova sekä reunajuova, joita yhdistää rivi mustia siipisuonia. Ruumis on harmaa, päätä kohti ruskeampi ja perhosen selkäpuolella on ohuita, vaaleita pitkittäisjuovia. Siipiväli 60–80 mm.
Etelänkiitäjän levinneisyys kattaa trooppisen ja subtrooppisen Afrikan, jatkuu idässä Lähi-Itään, Etelä-Aasiaan aina Etelä-Kiinaan saakka. Euroopassa sitä tavataan säännöllisesti Kanarialla sekä Välimeren alueella. Vaeltaneita yksilöitä satunnaisesti Keski-Euroopastakin. Lämpimina kesinä laji tiedetään myös lisääntyneen Etelä-Euroopassa. Euroopassa perhoset ovat lennossa kahden tai kolmen vaeltaneen sukupolven turvin kesäkuusta lokakuuhun, Afrikassa ympäri vuoden.


title: Etelänkiitäjä

text: Suomesta etelänkiitäjää ei ole tavattu koskaan. Lähimmät havainnot vaeltaneista yksilöistä ovat useat havainnot Tanskasta sekä Etelä-Ruotsista vuosilta 2005 ja 2006. Lähes kaikki pohjoismaiset havainnot on tehty syyskuusta marraskuuhun.


title: Etelänkiitäjä

text: Etelänkiitäjä viihtyy avoimilla ja lämpimillä niityillä ja puutarhoissa, joiden kukilla se vierailee öisin ahkerasti. Keski-Euroopassa sen on todettu hakeutuvan mielellään viinitarhojen lähistöille. Laji aloittaa lennon illan hämärryttyä ja kukilla käydessään se kiitäjille tyypilliseen tapaan lentää muutaman sekunnin ajan paikoillaan kukan edessä. Molemmat sukupuolet tulevat valolle.


title: Etelänkiitäjä

text: Naaras munii 150–250 munaa yksitellen lehdille lähelle maanpintaa ja suosii lämpimillä paikoilla kasvavia ravintokasveja. Nuoret toukat piilottelevat lehtien alapinnoilla. Toukat ovat yöaktiivisia eivätkä yleensä syö nauttimaansa lehteä kokonaan. Euroopassa kasvaneet toukat ovat täysikasvuisia heinä-syyskuussa ja koteloituvat maan alle tai karikkeen sekaan noin kolmeksi viikoksi. Kotelo ei kykene talvehtimaan, mikä rajoittaa lajin levittäytymistä pohjoiseen.


title: Etelänkiitäjä

text: Toukka on polyfagi, joka elää etenkin viinellä ("Vitis"), villiviineillä ("Parthenocissus") ja mataroilla ("Galium").


title: Spanish Movie

text: Spanish Movie on vuonna 2009 kuvattu espanjalainen komediaelokuva. Elokuva parodioi lukuisia espanjalaisia kauhu- ja draamaelokuvia kuten "The Others", "Orpokoti", "Meri sisälläni", "Kapteeni Alatriste", "Pan’s Labyrinth", "Avaa silmäsi", "Maanantain auringossa", "Volver – paluu" ja "REC". Elokuvan pääosia esittävät Alexandra Jiménez, Silvia Abril, Carlos Areces, Joaquín Reyes, Eduardo Gómez, Michelle Jenner, Laia Alda, José Jiménez Fernández, Belén Rueda, Leslie Nielsen ja Álex de la Iglesia. Elokuvan on ohjannut Javier Ruiz Caldera. Elokuva tuotti maailmanlaajuisesti yli 7,5 miljoonaa euroa.


title: Nicaraguan jalkapallomaajoukkue

text: Nicaraguan jalkapallomaajoukkue edustaa Nicaraguaa kansainvälisissä miesten jalkapalloilun maajoukkuekilpailuissa. Joukkue pelaa Nicaraguan jalkapalloliitton alaisuudessa. Joukkue ei ole koskaan selvinnyt maailmanmestaruuskilpailuihin.


title: Lehväkalat

text: Lehväkalat ("Nandidae") on ahvenkaloihin kuuluva heimo. Heimon lajeja tavataan makeista vesistä Kaakkois-Aasiasta, Afrikasta ja Etelä-Amerikasta.


title: Lehväkalat

text: Lehväkalojen heimoon kuuluvien lajien määrä vaihtelee eri lähteissä useimmiten 11–21 lajin välillä. Eräissä lähteissä heimoon katsotaan kuuluvan 4 sukua. Joskus heimoon luetaan kuuluvaksi myös makkarakalalajit ("Badidae") alaheimona "Badinae". Toisinaan myös "Pristolepidinae" alaheimon kalojen katsotaan olevan oma heimonsa ja "Polycentropsis"- ja "Afronandus"-sukujen katsotaan kuuluvan "Polycentridae"-heimoon.


title: Lehväkalat

text: Lehväkalat ovat pienikokoisia, korkearuumiisia ja litteitä kaloja. Tyypillinen piirre on pitkät selkä- ja peräevät. Rintaevät ja pyrstöevä ovat pyöreähköt. Useat lajit kykenevät työntämään leukojaa ulospäin. Väritykseltään lehväkalat ovat usein kirjavia. Lajien kylkiviiva on epätäydellinen tai puuttuu kokonaan.


title: Lehväkalat

text: "Nandus"- ja "Pristolepis"- sukujen lajit ovat kaakkoisaasialaisia. Pikkulehväkala ("Afronandus sheljuzhkoi") ja afrikanlehväkala ("Polycentropsis abbreviata") elävät Afrikassa ja lehväkala ("Monocirrhus polyacanthus") ja kirjolehväkala ("Polycentrus schomburgki") Etelä-Amerikassa. Kaikki ovat makean veden kaloja ja suurin osa niistä on petokaloja. Osaa heimon lajeista pidetään myös akvaarioissa.


title: Merisätkin

text: Merisätkin ("Ranunculus peltatus" ssp. "baudotii", syn. "R. baudotii", "R. baudotii" ssp. "marinus", "R. obtusiflorus", "Batrachium marinum") on merivedessä kasvava leinikkikasvi. Se on yksi isosätkimen ("Ranunculus peltatus") kahdesta alalajista.


title: Merisätkin

text: Monivuotinen merisätkin kasvaa 10–250 senttimetriä pitkäksi. Varsi on paksu ja väriltään tavallisesti vaaleankellertävä. Kelluslehdet ovat pitkäruotisia ja korvakkeellisia, mutta niitä esiintyy lajilla harvoin. Kelluslehtien lapa on tavallisesti kolmiosainen, liuskainen ja muodoltaan munuaismainen tai pyöreähkö. Lehtilavan tyvilovi on vähintään 120°. Lavan liuskat ovat keskenään lähes samankokoisia ja niukkahampaisia. Uposlehdet ovat jäykähköjä ja sinertäviä. Uposlehtien lehtilapa on 1,5–7,5 cm pitkä ja melko harvaliuskainen. Vedestä nostettaessa uposlehdet eivät mene täysin suppuun. Veden pinnan yläpuolelle kokoavat kukkaperät ovat 5–8 cm pitkiä, ollen saman nivelen lehden ruotia pitempiä. Verho- ja terälehtiä on viisi kappaletta. Verholehdet ovat sinikärkisiä. Valkoiset ja tavallisesti tyvestä keltaiset terälehdet ovat 6–10 millimetriä pitkiä ja niiden mesikuoppa on sirppimäinen. Terälehdet eivät juurikaan kosketa toisiaan. Heteitä on 10–30 kappaletta, emejä 30–40 kappaletta. Suomessa merisätkin kukkii heinä-syyskuussa. Hedelmä koostuu 1,1–2,2 mm pitkistä siipipalteisista pähkylöistä, jotka ovat nuorenakin kaljuja tai vähäsukaisia. Merisätkin on myrkyllinen kasvi.


title: Merisätkin

text: Merisätkin muistuttaa paljon isosätkimen toista alalajia, lähinnä makeassa vedessä esiintyvää järvisätkintä ("R. peltatus" ssp. "peltatus"). Toisinaan näitä kahta alalajia pidetään omina lajeinaan.


title: Merisätkin

text: Merisätkintä tavataan Itämeren rannikolla erityisesti Suomen ja Ruotsin rannikoilla. Itämereltä levinneisyysalue jatkuu Pohjanmeren rannikolla lähes yhtenäisenä Taskasta Alankomaihin. Lajia tavataan myös suurimmassa osassa Britteinsaarten rannikkoa. Satunnaisia havaintoja merisätkimestä on lisäksi sieltä täältä Atlantin ja Välimeren rannikkoa Rasnkasta Marokkoon ja Kreikkaan saakka. Lajia tavataan lisäksi muutamin paikoin Keski-Euroopassa sisämaassa, jossa laji kasvaa makeassa vedessä. Suomessa merisätkintä kasvaa koko Itämeren rannikkoalueella sekä Ahvenanmaalla myös sisämaassa järvissä. Laji on yleinen Suomenlahdella ja Pohjanlahden eteläosissa, mutta harvinaistuu pohjoiseen päin mentäessä.


title: Merisätkin

text: Merisätkin kasvaa suolaisessa vedessä sekä murtovedessä lahdissa ja melko avoimilla paikoilla syvähkössä vedessä. Toisiaan lajia esiintyy myös makeassa vedessä.


title: Halpern

text: Halpern voi tarkoittaa seuraavia henkilöitä:


title: Naš sovremennik

text: Naš sovremennik (, suomeksi ”Meidän aikalaisemme”) on Moskovassa Venäjällä ilmestyvä kaunokirjallinen aikakauslehti. Vuonna 1956 perustettua lehteä julkaistiin aluksi neljästä kuuteen kertaan vuodessa. Vuonna 1958 siitä tuli kuukausilehti. Naš sovremmenikiä edelsi vuosina 1933–1937 ja 1949–1955 ilmestynyt almanakka, jonka numerointi alkoi lokakuun vallankumouksesta (esim. "God XXXVIII" vuonna 1955).


title: Naš sovremennik

text: Lehti ilmestyi aluksi Neuvostoliiton ja vuodesta 1958 Venäjän SFNT:n kirjailijaliiton äänenkannattajana. Sen päätoimittajana työskentelivät Viktor Poltoratski (1956–1958) ja Boris Zubavin (vuodesta 1958). Vuonna 1968 Naš sovremennik oli ideologisista syistä lakkautettuna. Vuonna 1969 päätoimittajaksi tuli Sergei Vikulov, jonka vuonna 1989 korvasi Stanislav Kunjajev.


title: Naš sovremennik

text: Poliittiselta linjaltaan Naš sovremennik on Venäjän kansallismielisten voimien äänenkannattaja. 1970-luvulla se tunnettiin ”maaseutuproosastaan”, jota kirjoittivat muun muassa Fjodor Abramov, Viktor Astafjev, Vasili Belov, Valentin Rasputin, Vladimir Solouhin ja Vasili Šukšin. 1980-luvulta lähtien lehti on keskittynyt yhteiskuntapoliittiseen aineistoon.


title: Naš sovremennik

text: Vuonna 1986 lehden painos oli 220 000 kappaletta. Vuonna 1990 painosmäärä nousi 480 000:een, mutta on sen jälkeen voimakkaasti laskenut. Nykyään levikki on 10 000:n kappaleen tienoilla.


title: On the Radio

text: On the Radio voi viitata:


title: Družba narodov

text: Družba narodov (, suomeksi ”Kansojen ystävyys”) on Moskovassa Venäjällä ilmestyvä kaunokirjallinen aikakauslehti. Vuodesta 1939 lähtien sitä julkaistiin epäsäännöllisesti almanakkana, vuodesta 1949 lähtien joka toinen kuukausi ja vuodesta 1955 kerran kuukaudessa.


title: Družba narodov

text: Neuvostoliiton kirjailijaliiton äänenkannattajana lehden tärkein tehtävä oli julkaista maan muilla kielillä kirjoittaneiden kirjailijoiden teosten venäjännöksiä. Venäläisten kirjailijoiden osuus sisällöstä oli noin kolmasosa. Vuodesta 1991 lähtien Družba narodov on riippumaton julkaisu.


title: Družba narodov

text: Lehden päätoimittajina ovat työskennelleet Aleksei Surkov (1958–1959), Vasil Smirnov (1960–1965), Sergei Baruzdin (1966–1991), Aleksandr Rudenko-Desnjak (1991–1992), Vjatšeslav Pjetsuh (1993–1995) ja vuodesta 1995 lähtien Aleksandr Ebanoidze. Painosmäärä oli 1970-luvulla ja 1980-luvun alussa 160 000–240 000 kappaletta. Perestroikan aikana se nousi jopa 1,1 miljoonaan kappaleeseen vuonna 1989, mutta laski sitten voimakkaasti 1990-luvun loppua kohti. Nykyään lehden levikki on kolmisen tuhatta kappaletta.


title: Moskva (lehti)

text: Moskva () on Moskovassa Venäjällä ilmestyvä kirjallisuus- ja kulttuurilehti. Se on perustettu vuonna 1957. Vuodesta 1959 lähtien lehteä julkaistiin Venäjän SFNT:n kirjailijaliiton ja Moskovan kirjailijajärjestön äänenkannattajana.


title: Moskva (lehti)

text: Lehden päätoimittajina työskentelivät Nikolai Atarov (1957–1958), Jevgeni Popovkin (1958–1968), Mihail Aleksejev (1968–1990), Vladimir Krupin (1990–1992), Leonid Borodin (1992–2008) ja Sergei Sergejev (2009–2010). Nykyään päätoimittajan sijainen on A.N. Pozin.


title: Moskva (lehti)

text: Neuvostoaikana konservatiivisena pidetty lehti keskittyi etupäässä Moskovan kaupunkiin liittyvään tematiikkaan. Se muistetaan parhaiten Mihail Bulgakovin "Saatana saapuu Moskovaan" -romaanin ensimmäisestä julkaisusta vuosina 1966–1967. Nykyään lehti luonnehtii linjaansa ”ortodoksis-valtiolliseksi”.


title: Moskva (lehti)

text: Kerran kuukaudessa ilmestyvän Moskvan painos oli aikoinaan hyvin suuri: 160 000 kappaletta vuonna 1964, 275 000 vuonna 1975 ja 500 000 vuonna 1986. Vuonna 1989 painosmäärä nousi 775 000:een kappaleeseen, mutta laski sen jälkeen nopeasti. Nykyään lehden levikki on kolme–neljä tuhatta.


title: Luolaihminen

text: Luolaihminen tai luolamies on nimitys stereotyyppiselle mielikuvalle esihistoriallisena aikana eläneistä ihmisistä tai ihmisten esivanhemmista, joiden on oletettu asuneen luolissa. Muinaisten luolamaalausten löytyminen lienee vaikuttanut mielikuvan kehittymiseen. Arkkityyppisen luolamiehen keskeiset tunnusmerkit ovat eläimen taljaan pukeutuminen ja nuijan käyttäminen aseena.


title: Luolaihminen

text: Nykyään luolaihmisiä kuvataan lähinnä populaarikulttuurissa, kuten elokuvissa ja sarjakuvissa, joissa heidät usein todellisuuden vastaisesti esitetään elämässä samaan aikaan dinosaurusten kanssa.


title: Anna-Kaarina Aalto

text: Anna-Kaarina Aalto, os. Vihinen (12. elokuuta 1920 Toivakka – 16. huhtikuuta 1994 Lappeenranta) oli suomalainen kokoomuslainen poliitikko.


title: Anna-Kaarina Aalto

text: Aallon vanhemmat olivat metsänhoitaja Lauri Vihtori Vihinen ja Martta Lyydia Lanne. Hänen puolisonsa oli vuodesta 1943 oli lääketieteen lisensiaatti Oma Risto Olavi Aalto. Aalto tuli ylioppilaaksi Lappeenrannan lyseosta 1938 ja valmistui lääketieteen lisensiaatiksi 1947. Hän työskenteli lääkärin tehtävissä Lemillä, Taipalsaaressa, Nuijamaalla ja Lappeessa.


title: Anna-Kaarina Aalto

text: Aalto nousi kansanedustajaksi Juha Rihtniemen yllättävän kuoleman jälkeen helmikuussa 1971. Eduskunnassa hän istui vuoden 1972 vaaleihin saakka. Aalto edusti Kymen läänin vaalipiiriä, ja hän oli Maa- ja metsätalousvaliokunnan jäsen. Lisäksi Aalto toimi Lappeenrannan kaupunginvaltuutettuna ja oli vuoden 1968 vaalissa presidentin valitsijamiehenä. Hän oli Naisten raittiuskeskuksen puheenjohtaja ja Raittiuden ystävien varapuheenjohtaja.


title: I Don’t Want to Be

text: ”I Don’t Want to Be” on Gavin DeGraw’n kappale hänen vuoden 2003 debyyttialbumiltaan "Chariotilta". Se julkaistiin singlenä Australiassa vuonna 2004 ja Britanniassa vuonna 2005.


title: I Don’t Want to Be

text: Singlestä tuli DeGraw’n suuri läpimurto – pääasiassa siksi, että kappale valittiin "Tunteet pelissä" -televisiosarjan tunnuskappaleeksi. Kappale ylsi kymmenen parhaan joukkoon Yhdysvalloissa alkuvuodesta 2005, ja se myi tuplaplatinaa yli 2 000 000 myydyllä kopiolla.


title: Boris Žitkov

text: Boris Stepanovitš Žitkov (: 11. syyskuuta 1882 Novgorod – 19. lokakuuta 1938 Moskova) oli venäläinen lastenkirjailija.


title: Boris Žitkov

text: Boris Žitkov syntyi matematiikan opettajan perheeseen. Hän valmistui Odessan Novorossijskin yliopiston luonnontieteellisestä osastosta vuonna 1906 ja Pietarin polyteknisen instituutin laivanrakennuslinjalta vuonna 1916. Hän työskenteli luonnontieteilijänä, tutkimusaluksen kapteenina, insinöörinä, opettajana ja monissa muissa ammateissa. Vuonna 1923 Žitkov muutti Pietariin, jossa hän tutustui Kornei Tšukovskiin ja Samuil Maršakiin ja alkoi kirjoittaa lastenkirjoja.


title: Boris Žitkov

text: Vuosina 1924–1938 Žitkov julkaisi noin 60 kielensä ja sisältönsä puolesta tunnustusta saanutta lastenkirjaa. Hän kirjoitti kertomuksia, näytelmiä, tiedettä ja tekniikkaa käsitteleviä kirjoja sekä lasten tietosanakirjan "Tšto ja videl" (”Mitä näin”, 1939).


title: Boris Žitkov

text: Pääteoksenaan Žitkov piti vuoden 1905 vallankumousta kuvaavaa romaania "Viktor Vavitš". Kirja painettiin vuonna 1941, mutta sen koko painos tuhottiin Aleksandr Fadejevin vaatimuksesta. Romaani ilmestyi vasta vuonna 1999.


title: Sakari Huima

text: Paavo Vilho Sakari Huima (6. huhtikuuta 1914 Kokkola – 18. huhtikuuta 1983 Kokkola) oli suomalainen kokoomuslainen poliitikko. Hän oli varsinaiselta ammatiltaan pappi; hän sai vihkimyksensä vuonna 1940 ja toimi samana vuonna Puolustusvoimien kenttäpappina. Myöhemmällä urallaan hän toimi muun muassa Kokkolan suomalaisen seurakunnan kirkkoherrana vuosina 1970–1977. Hän sai rovastin arvon vuonna 1964.


title: Sakari Huima

text: Huima istui Vaasan läänin vaalipiiristä valittuna kansanedustajana vuosina 1966–1970. Hän toimi myös Kokkolan kaupunginvaltuutettuna ja oli presidentin valitsijamiehenä vuonna 1968.


title: Sovetiš heimland

text: Sovetiš heimland (סאָוועטיש הײמלאַנד, suomeksi ”Neuvostokotimaa”) oli Neuvostoliitossa vuosina 1961–1991 ilmestynyt jiddišinkielinen kaunokirjallinen aikakauslehti.


title: Sovetiš heimland

text: Neuvostoliiton kirjailijaliiton äänenkannattajana Moskovassa julkaistu "Sovetiš heimland" oli aikanaan maan ainoa juutalainen aikakauslehti. Se perustettiin Hruštšovin suojasään aikana sen jälkeen, kun kaikki juutalainen kulttuuritoiminta oli kielletty vuosina 1948–1952. Aluksi kuudesti vuodessa ja vuodesta 1965 lähtien kerran kuukaudessa ilmestyneen lehden päätoimittaja oli Aron Vergelis.


title: Sovetiš heimland

text: "Sovetiš heimlandista" muodostui Neuvostoliiton uuden jiddišinkielisen kirjallisuuden tärkein julkaisukanava. Sen toimituskuntaan kuuluivat muun muassa Note Lurje, Hirš Ošerovitš, Josef Rabin, Moisei Teif ja Haim Beider. Lehdessä ilmestyi myös juutalaisvainojen aikana menehtyneiden kirjailijoiden teoksia, kieltä, kansanperinnettä ja kirjallisuutta käsitteleviä tutkimuksia sekä pakollisia sionismin vastaisia kirjoituksia, jotka lisääntyivät erityisesti vuodesta 1970 lähtien. Lisäksi lehdessä julkaistiin ulkomailla asuvien jiddišinkielisten kirjailijoiden teoksia sekä venäjän kielestä tehtyjä käännöksiä.


title: Sovetiš heimland

text: 1970-luvun puolivälin jälkeen monet "Sovetiš heimlandin" kirjoittajista muuttivat Israeliin. Lehden tilaajakunta supistui jatkuvasti jiddišinkielisen väestön vähentyessä. Vuodesta 1978 lähtien siinä julkaistiin jiddišinkielisen aineiston ohella venäjän- ja englanninkielisiä tiivistelmiä. Vuosina 1983–1989 lehden rinnalla ilmestyi venäjänkielinen vuosikirja "God za godom" (”Vuosi vuodelta”). Vuodesta 1989 lähtien siinä oli laaja venäjänkielinen liite.


title: Sovetiš heimland

text: Sovetiš heimlandin ilmestyminen lakkasi rahoituksen puutteessa vuoden 1991 lopussa, jolloin sen painos oli neljä tuhatta kappaletta. Vuosina 1993–1999 sen tilalla julkaistiin Vergelisin toimittamaa "Di jidiše gas" (”Juutalaiskatu”) -lehteä. Ulkomaisten sponsorien rahoittama lehti lakkasi sen päätoimittajan kuoleman jälkeen.


title: Lukujen taivas

text: Lukujen taivas: Laskeminen, ajattelu ja olemassaolo () on vuonna 1992 ilmestynyt John D. Barrow'n kirja matematiikan historiasta.


title: Orfordin linna

text: Orfordin linna on Suffolkissa Englannissa sijaitseva linna, joka on rakennettu 1165–1173 välisenä aikana kuningas Henrik II:n käskystä. Arkkitehtuurisesti monikulmaista tornia pidetään varsin erikoisena ja siihen on luultavasti otettu mallia Bysantin arkkitehtuurista.


title: Orfordin linna

text: Hugh Bigod oli yksi kapinaan nousseista paroneista Tapanin valtakaudella riehuneen sisällissodan aikana. Henrik II halusi lujittaa kuninkaan valtaa alueella ja rakennutti oman linnan Orfordiin lähelle Framlinghamia. Työt alkoivat 1165 ja linna, joka kirjanpidon mukaan maksoi 1 400 puntaa, oli valmis vuonna 1173. Linnan rakentaminen johti kaupankäynnin vilkastumiseen paikkakunnalla


title: Orfordin linna

text: Eteläiseen kulmatorniin tehtiin toisen maailmansodan aikana betonilattia, koska siihen aiottiin sijoittaa ilmatorjuntatykki, mutta sitä päätettiin käyttää tutkavalvontaan.


title: Cosmic Voyage

text: Cosmic Voyage on vuonna 1996 kuvattu Imaxin tuottama 36-minuuttinen dokumenttielokuva, joka kertoo maailmankaikkeudesta selittäen muun muassa Big Bang -teorian, mustista aukoista ja aurinkokunnasta. Elokuvan kertojana toimii Morgan Freeman. Elokuvan on ohjannut Bayley Silleck. Elokuva on kuvattu 3D-muodossa. Elokuva esitettiin ensimmäisen kerran Smithsonian Institution's National Air and Space Museumissa ja oli ehdolla Oscar-palkinnon saajaksi Best Documentary Short Subject -kategoriassa.